open-index/open-wikipedia-markdown huggingface dataset:
প্ৰজৱাল শাস্ত্ৰী

শ্ৰেণী:Articles with hCards
**প্ৰজৱাল শাস্ত্ৰী** বাংগালোৰৰ ইণ্ডিয়ান ইনষ্টিটিউট অফ এষ্ট্ৰোফিজিক্সৰএজন জ্যোতিৰ্বিজ্ঞানী আৰু ৰেডিঅ'ৰ পৰা এক্স-ৰে তৰংগদৈৰ্ঘ্যলৈকে বহু-তৰংগদৈৰ্ঘ্য পৰ্যৱেক্ষণ ফেনোমেনোলজীৰ ক্ষেত্ৰত বিশেষজ্ঞ।
## প্ৰাৰম্ভিক জীৱন আৰু শিক্ষা
শাস্ত্ৰী মেংগালোৰত ডাঙৰ দীঘল হৈছিল আৰু স্কুলীয়া শিক্ষাৰ পিছত তেওঁ ছেইণ্ট এগ্নেছ কলেজ মেংগালোৰৰ (মহীশূৰ বিশ্ববিদ্যালয়)পৰা শাৰীৰিক বিজ্ঞানত B.Sc সম্পূৰ্ণ কৰিছিল। তাৰ পিছত তেওঁ মুম্বাইৰ ইণ্ডিয়ান ইনষ্টিটিউট অৱ টেকন'লজীৰপৰা পদাৰ্থ বিজ্ঞানত M.Sc কৰিবলৈ গৈছিল। তেওঁ বিজয় কাপাহীৰ তত্বাৱধানত ১৯৮৯ চনত "Relativistic Beaming in Active Galactic Nuclei" বিষয়ত ভাৰতৰ টাটা মৌলিক গৱেষণা প্ৰতিষ্ঠানৰ পৰা পিএইচডি সম্পূৰ্ণ কৰিছিল।

## সাম্প্ৰতিক গৱেষণা
শাস্ত্ৰীৰ বৰ্তমানৰ গৱেষণা বিশেষত্ব হৈছে সক্ৰিয় গেলেক্টিক নিউক্লিয়াছৰ ঘটনা। তেওঁৰ বৰ্তমানৰ গৱেষণা ক্ষেত্ৰবোৰ হৈছে:

* AGN Emission-line Regions (Integrated Field Spectroscopic Imaging, WiFeS at Siding Spring)
* X-ray Emission from AGN (XMM-Newton, Suzaku)
* Jets in Radio-Quiet AGN (Very Long Baseline Interferometry, GMRT)
* Hot Gaseous outflows in AGN (Far-Ultraviolet Spectroscopic Explorer)
* Blazar Variability: WEBT monitoring campaigns (Vainu Bappu & Hanle Telescopes)

## পেছাদাৰী সদস্যতা
শাস্ত্ৰীয়ে নিম্নলিখিত সংগঠনবোৰৰ সদস্যপদ লাভ কৰিছে:

* আন্তৰ্জাতিক জ্যোতিৰ্বৈজ্ঞানিক সংঘ
* আয়োজক সমিতি, এষ্ট্ৰোষ্টেটিষ্টিকছ আৰু এষ্ট্ৰোইনফৰ্মেটিক্সৰ ওপৰত ডব্লিউ.জি, আন্তৰ্জাতিক জ্যোতিৰ্বিজ্ঞান সংঘ
* আয়োজক সমিতি, আয়োগ-40 (ৰেডিঅ' জ্যোতিৰ্বিজ্ঞান), আন্তৰ্জাতিক জ্যোতিৰ্বিজ্ঞান সংঘ
* ভাৰতীয় জ্যোতিৰ্বৈজ্ঞানিক সমাজ
* ভাৰতীয় পদাৰ্থ বিজ্ঞান সংস্থা
## প্ৰকাশনৰ তালিকা
শাস্ত্ৰীৰ প্ৰকাশনৰ সম্পূৰ্ণ তালিকা ইয়াত পোৱা যাব। তেওঁৰ কিছুমান প্ৰকাশন হৈছে:-

* OVI Asymmetry and an Accelerated Outflow in an Obscured Seyfert: FUSE and HST STIS Spectroscopy of Markarian 533 (2006, Astrophys. J. 646, 76; astro-ph/0603842)
* When Less Is More: Are Radio Galaxies below the Fanaroff-Riley Break More Polarized on Parsec Scales? (2005, Astrophys. J. Lett, 632, L69; astro-ph/0509559)
* Jets in Seyfert galaxies (2003, in Active Galactic Nuclei: from Central Engine to Host Galaxy, eds.: Collin, Combes & Shlosman)
* Seyferts & their Radio Morphology (2001, Astron. Astrophys. Trans., 20, 281)
* Quasar X-ray Spectra Revisited (1993, Astrophys. J., 410, 29)
* A Relativistically Beamed X-ray Component in Quasars? (1991, Mon. Not. R. astr. Soc. 249, 640)
## তথ্য সংগ্ৰহ

## বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:জ্যোতিৰ্বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
শতৰূপা

হিন্দু পৌৰাণিক আখ্যান অনুসৰি **শতৰূপা** () হৈছে সৃষ্টিকৰ্তা ব্ৰহ্মাৰ দুহিতা।  শতৰূপা নামৰ অৰ্থ হৈছে, যি নাৰীয়ে এশ ৰূপ পৰিগ্ৰহ কৰিব পাৰে।  মৎস্য পুৰাণত শতৰূপাৰ অনেক নামৰ উল্লেখ আছে। সেইসমুহৰ ভিতৰত কেইটামান হৈছে সৰস্বতী, সন্ধ্যা, ব্ৰাহ্মী ইত্যাদি।  *ব্ৰহ্ম পুৰাণ*ৰ বৰ্ণনা অনুসৰি শতৰূপাক মনুৰ সহিতে সৃষ্টিকৰ্তা ব্ৰহ্মাৰ দ্বাৰা সৃষ্ট প্ৰথম মানৱী হিচাপে গণ্য কৰা হয়। ব্ৰহ্মাদেৱে বিশ্ব সৃষ্টি কৰাৰ সময়তেই মনু আৰু শতৰূপাক সৃষ্টি কৰিছিল *ব্ৰহ্ম পুৰাণ*ত ব্যাখ্যা আগবঢ়োৱা হৈছে যে "*সৃষ্টিৰ ধাৰাক অব্যাহত ৰাখিবলৈ ব্ৰহ্মাই পুৰুষ আৰু স্ত্ৰীৰ সৃষ্টি কৰিলে। সেই পুৰুষগৰাকী হৈছে স্বয়ম্ভু মনু আৰু স্ত্ৰী গৰাকীক শতৰূপা নাম দিয়া হ’ল। মানৱ জাতি হৈছে মনুৰেই পৰৱৰ্ত্তী প্ৰজন্ম। মনুৰ সন্তান হোৱাৰ বাবেই মানৱ জাতিক মনুষ্য নামেৰেও জনা যায়।*"

শতৰূপাক সৃষ্টি কৰাৰ পিছতেই ব্ৰহ্মা নিজেই শতৰূপাৰ ৰূপ-লাৱণ্যত বিমুগ্ধ হৈ তেওঁক অনুসৰণ কৰিবলৈ ধৰিলে। ব্ৰহ্মাৰ সেই দৃষ্টিৰ পৰা হাত সাৰিবলৈ শতৰূপাই ভিন ভিন দিশত ঘূৰি ফুৰিবলৈ ধৰিলে, কিন্তু শতৰূপা যি দিশতেই গতি নকৰক কিয় সেই দিশতেই ব্ৰহ্মাৰ নিজৰ দৃষ্টি ৰাখিবলৈ এটা নতুন শিৰ বা মূৰ সৃষ্টি হ'বলৈ ধৰিলে। এইদৰেই চতুৰ্দিশৰ সংগতিৰে ব্ৰহ্মাৰ চাৰিটাকৈ মূৰ সৃষ্টি হ'ল। শেষত অতীষ্ঠ হৈ ব্ৰহ্মাৰ দৃষ্টিৰ পৰা আঁতৰিবলৈ শতৰূপাই ব্ৰহ্মাৰ শিৰদেশৰ ওপৰেৰে গতি কৰিবলৈ ধৰাত উৰ্ধ দিশতো ব্ৰহ্মাৰ চাৰিটা শিৰৰ ওপৰফালে এটা পঞ্চম শিৰৰ উদ্ভৱ হ'ল। আখ্যান বৰ্ণিত কাহিনী অনুসৰি, এইদৰেই ব্ৰহ্মা পঞ্চশিৰৰ গৰাকী হিচাপে পৰিগণিত হৈছিল। সেই সময়তে শিৱ সেই স্থানত আৱিৰ্ভাৱ হৈ ব্ৰহ্মাৰ পঞ্চম শিৰটো ছেদ কৰিলে। ব্ৰহ্মাৰ বাবে শতৰূপা হৈছে দুহিতাস্বৰূপা। সেয়ে ব্ৰহ্মাই তেওঁৰ কৃতকৰ্মৰ জৰিয়তে অনৈতিকতাত লিপ্ত হোৱাৰ শাস্তিস্বৰূপে ব্ৰহ্মা পূজাৰ যোগ্য নহয় বুলি শিৱই ঘোষণা কৰিলে। তেতিয়াৰে পৰা, ব্ৰহ্মাদেৱে নিজৰ কৃতকৰ্মৰ দোষ খণ্ডনৰ বাবে তেওঁৰ চতুৰ্মুখেৰে চতুৰ্বেদ আবৃতি কৰিছিল।  

সৃষ্টিকৰ্তা ব্ৰহ্মাৰ পঞ্চম শিৰ ছেদনৰ জৰিয়তে শিৱই ব্ৰহ্মহত্যাত লিপ্ত হ'ল। এই পাপৰ পৰা মুক্তি পোৱাৰ উদ্দেশ্যেৰে শিৱই বাৰাণসীত বাৰ বছৰ কাল ধৰি কোনো সম্বল নোহোৱাকৈ সেই ছেদিত শিৰৰ মগনীয়াৰ ভিক্ষাপাত্ৰ হিচাপে লৈ তপস্যাত মগ্ন হ'বলগীয়া হৈছিল। ভগৱান বিষ্ণু শেষত এই ঘটনাত মধ্যস্থতাকাৰী হিচাপে উপৱিষ্ট হৈছিল।   

পৰৱৰ্তী কালত শতৰূপা স্বয়ম্ভূৱ মনুৰ সৈতে বিবাহ-বন্ধনত আৱদ্ধ হয়। তেওঁলোকৰ পাঁচটি সন্তান উপজিছিল, দুই পুত্ৰ ক্ৰমে প্ৰিয়ব্ৰত আৰু উত্তনপদ, আৰু তিনি দুহিতা ক্ৰমে আকুতি, দেৱাহুতি আৰু প্ৰসূতি।  মনুয়ে তেওঁৰ প্ৰথম কন্যা আকুতিক ঋষি ৰুচিলৈ, মাজু কন্যা দেৱাহুতিক ঋষি কৰ্দমলৈ, আৰু কণিষ্ঠতম কন্যা প্ৰসূতিক দক্ষ দেৱতালৈ বিয়া দিছিল।  

## তথ্যসূত্ৰ

শ্ৰেণী:হিন্দু দেৱী
ব্ৰহ্মাণী

**ব্ৰহ্মাণী** () বা ব্ৰাহ্মী () মাতৃকা বা সপ্ত মাতৃকা অৰ্থাৎ সাতগৰাকী মাতৃ দেৱীৰ অন্যতম। তেওঁ সৰস্বতীৰ এক ৰূপ আৰু হিন্দু ধৰ্মৰ সৃষ্টিৰ দেৱতা ব্ৰহ্মাৰ শক্তি হিচাপে গণ্য কৰা হয়। 

কথিত আছে যে এবাৰ ব্ৰহ্মাই পৃথিৱী সৃষ্টিৰ বাবে ধ্যান কৰোঁ‌তে তেওঁৰ শৰীৰ দুটা ভাগত বিভক্ত হয়। দেৱতা আৰু দেৱীৰ ৰূপ লৈ পুনৰ্জন্ম হোৱা এই দুয়ো ভাগৰ এটা অংশ আছিল পুৰুষ আৰু আনটো অংশ আছিল নাৰী। নাৰী অংশসমূহে গায়ত্ৰী, সতী সাবিত্ৰী, সৰস্বতী আদি দেৱী হৈ পৰে। কিন্তু দেৱী ব্ৰহ্মাণীৰ বিষয়ে প্ৰচলিত অন্য এক লোককথা অনুসৰি এবাৰ তেওঁ ইল্লাভাকুৰ ৰজা গোত্ৰৰ ৰাজকুমাৰী হিচাপে পুনৰ্জন্ম লাভ কৰে। ৰজাৰ দুগৰাকী কন্যা আছিল। তাৰে এগৰাকীৰ নাম আছিল ৰেণুকা (যি দেৱী ব্ৰহ্মাণীৰ পুনৰ্জন্ম) আৰু আনগৰাকী কন্যাৰ নাম আছিল সহস্ৰকলা। এবাৰ সৰস্বতী নদীৰ পাৰত ঋষি জমদগ্নি আৰু ৰজাই তেওঁলোকৰ ৰাজকুমাৰীসকলৰ স্বয়ংবৰ অনুষ্ঠিত কৰে আৰু ৰেণুকাই ঋষি জমদগ্নিক বিয়া কৰায়। ক্ষত্ৰিয় গোত্ৰ আৰু ভাৰ্গৱ গোত্ৰৰ মাজত বিবাদ চলি আছিল। ঋষি জমদগ্নি ভাৰ্গৱ বংশী আছিল তেওঁলোকে ভাৰতবৰ্ষৰ পশ্চিমলৈ তেওঁলোকৰ বাসস্থান স্থানান্তৰ কৰিছিল। এবাৰ ৰেণুকাৰ ভগ্নীৰ বিবাহ অনুষ্ঠানৰ উদযাপনৰ বাবে ৰেণুকাই পশ্চিমৰ সকলো ক্ষত্ৰিয়কে আমন্ত্ৰণ জনাইছিল কিন্তু ঋষি জমদগ্নি সন্মত হোৱা নাছিল। কিন্তু ৰেণুকাই জেদ ধৰি জমদগ্নিক সৈমান কৰিছিল। তেওঁলোক দৰিদ্ৰ আছিল কিন্তু ঋষিৰ ওচৰত কামধেনু আৰু অক্ষয় পাত্ৰ থকাৰ বাবে তেওঁলোকে এনে এক বিশাল উদযাপনৰ আয়োজন কৰিছিল যে আনকি ক্ষত্ৰিয়সকলো লজ্জিত হৈছিল। 
## ৰূপ বৰ্ণনা
তেওঁ হালধীয়া বৰণৰ আৰু চাৰিটা মূৰৰ সৈতে চিত্ৰায়িত কৰা হয়। তেওঁৰ সাধাৰণতে চাৰি বা ছয়টা বাহু থাকে। ব্ৰহ্মাৰ দৰে তেওঁৰ হাতত এডাল জপমালা আৰু কমণ্ডলু বা পদুম, ঘণ্টা, বেদ আৰু ত্ৰিশূল থাকে। দেৱীৰ বাহন হিচাপে তেওঁ হংসৰ ওপৰত বিৰাজমান। দেৱীক তেওঁৰ ধ্বজত হংসৰ সৈতে এটা পদুমৰ ওপৰত বহি থকা দেখুওৱা হয়। তেওঁ বিভিন্ন অলংকাৰ আৰু শিৰত কৰণ্ড মুকুট ধাৰণ কৰে। দেৱীয়ে তেওঁৰ বাহন এটি বগা হাঁহত উঠি যাত্ৰা কৰে।
## কুলদেৱী
দেৱী ব্ৰহ্মাণীক শিপিনী সমাজ, প্ৰজাপতি (কুম্ভৰ), নগৰ ব্ৰাহ্মণ, দৰ্জী সমাজ আৰু ৰাজস্থান তথা কচ্ছৰ অন্যান্য সম্প্ৰদায় যেনে ডোডিয়া ৰাজপুত আৰু কেজিকে সম্প্ৰদায়ে "কুলদেৱী" বুলি  বিশ্বাস কৰে।
## তথ্যসূত্ৰ

শ্ৰেণী:হিন্দু দেৱী
সাগৰিকা মুখাৰ্জী

**সাগৰিকা মুখাৰ্জী** বা **সাগৰিকা** (; জন্ম ৪ ছেপ্টেম্বৰ ১৯৭০) এগৰাকী ভাৰতীয় গায়িকা আৰু অভিনেত্ৰী। তেওঁ মুখ্যতঃ হিন্দী, অসমীয়া আৰু বাংলা ভাষাৰ গান গায় কিন্তু তামিল আৰু তেলেগু ভাষাতো গান গায়। তেওঁ গায়ক আৰু সুৰকাৰ মানস মুখাৰ্জী আৰু গীতিকাৰ জাহাৰ মুখাৰ্জীৰ নাতিনীৰ কন্যা। তাইৰ ভায়েক শান্তনু মুখাৰ্জী এগৰাকী গায়িকা আৰু অভিনেতাও।

এককভাৱে আত্মপ্ৰকাশ কৰাৰ আগেয়ে তেওঁ নিজৰ ভ্ৰাতৃৰ সৈতে এক জনপ্ৰিয় ভাৰতীয় যুটি হিচাপে গীত পৰিৱেশন কৰিছিল। শানৰ সৈতে তেওঁ *কিউ-ফাংক*, *ৰূপ ইনকা মস্তানা* আৰু *নৌজৱান* আদি এলবাম মুকলি কৰিছিল। চলচ্চিত্ৰ আৰু এলবামত গান গোৱা আৰু অভিনয় কৰাৰ উপৰিও, তেওঁ এগৰাকী ৰেষ্টুৰেটৰ।

## জন্ম আৰু পৰিয়াল
সাগৰিকা মুখাৰ্জীৰ জন্ম ১৯৭০ চনৰ ৪ ছেপ্টেম্বৰত অসমৰ গুৱাহাটীত হৈছিল, কিন্তু মূলত এটা বঙালী ব্ৰাহ্মণ পৰিয়ালত পশ্চিম বংগৰ কলকাতা মেট্ৰচিটিৰ অন্তৰ্গত। তেওঁ ১৯৭৩ চনত তেওঁৰ পৰিয়ালৰ সৈতে বোম্বাইলৈ গুচি গৈছিল। তেওঁৰ ১৬ বছৰ বয়সত তেওঁৰ দেউতাকৰ মৃত্যু হয়।

## সংগীতৰ কেৰিয়াৰ
১৯৭৯ চনৰ ছবি "শায়াদ" ত শিশু নেপথ্য সংগীত শিল্পী হিচাপে আত্মপ্ৰকাশ কৰিছিল। পিছত, তেওঁ বলীউডৰ কেইবাখনো চলচ্চিত্ৰ গীত গাইছিল।  ১৯৯৮ চনত তেওঁ নিজৰ প্ৰথম এলবাম *মা* মুকলি কৰে। তাৰ পিছত ২০০১ চনত তেওঁৰ ভাতৃ ছান আৰু সহশিল্পী জুবিন গাৰ্গ আৰু সুচিত্ৰা পিল্লাইৰ সৈতে বাণীবদ্ধ কৰা *মেৰে লিয়ে* শীৰ্ষক তেওঁৰ দ্বিতীয় এলবামটোৱে মুক্তি লাভ কৰে আৰু এলবামটোৰ সকলো গীতৰ তেওঁ প্ৰথম সংগীত ৰচয়িতাও আছিল। তেওঁৰ তৃতীয় এলবাম 'ইটছ অল অফ লাভ' ২০০৬ চনত ইউনিভাৰ্ছেল ডিষ্ট্ৰিবিউচনৰ বেনাৰত মুকলি কৰা হয়।  তেওঁ ষ্ট্ৰিংছ নামৰ পাকিস্তানী বেণ্ডৰ *পল* শীৰ্ষক গীতটোতো সহযোগিতামূলকভাৱে কণ্ঠদান কৰিছিল। 
১৯৯৮ চনত তেওঁ *[[যৌৱনে আমনি কৰে]]* চলচ্চিত্ৰত জৰিয়তে প্ৰথম অসমীয়া গীতৰ প্ৰাপ্তবয়স্ক নেপথ্য গায়িকা হিচাপে অসমীয়া সংগীত উদ্যোগত আত্মপ্ৰকাশ কৰে। অৱশ্যে এই গীতটো ছবিখনত প্ৰদৰ্শিত হোৱা নাছিল আৰু কেৱল **বোনাচ ট্ৰেক** হিচাপে ব্যৱহাৰ কৰা হৈছিল। ইয়াক কেৱল অডিঅ' চিডিতহে অন্তৰ্ভুক্ত কৰা হৈছিল। পৰৱৰ্তী বছৰত, তেওঁ অসমীয়া চলচ্চিত্ৰ *মৰম নদীৰ গাভৰু গাতত* দুটা গান গাইছিল যিটো প্ৰাপ্তবয়স্ক নেপথ্য গায়িকা হিচাপে তেওঁৰ প্ৰথম গান আছিল আৰু তেওঁ আত্মপ্ৰকাশ বুলি গণ্য কৰা হৈছিল। পিছলৈ তেওঁ *পানচৈ*, *মেঘা*, *মেঘৰ বৰণ*, *মহাৰথী* *জোন জ্বলে কপালত*, *বিস্ফোৰণ*, *গৰম বতাহ*, *এই মৰম তোমাৰ বাবে*, *[[নায়ক (চলচ্চিত্ৰ)|নায়ক]]*, *জোনাকী মন* আদি কেইটামান অসমীয়া এলবাম আৰু চলচ্চিত্ৰৰ গীতত কণ্ঠদান কৰিছিল। 

২০০০ চনত তেওঁ বাংলা সংগীত উদ্যোগত আত্মপ্ৰকাশ কৰে। ইয়াত তেওঁ কিছুমান বাংলা এলবাম আৰু চলচ্চিত্ৰ যেনে *পাৰোমিতাৰ এক দিন*, *এক জে আচ্ছে কন্যা*, *বৰ কোনে*, *শিল্পন্তৰ*, *এক্টু ছোয়া*, *শুধু তুমি* আদি গীত গাইছিল।

## ব্যক্তিগত জীৱন
সাগৰিকাই ২০০২ চনৰ ৪ ফেব্ৰুৱাৰীত ইটালী-ইউকে ব্যৱসায়ী আৰু ৰেষ্টৰুনাৰ মাৰ্টিন ডা কষ্টাৰ সৈতে বিবাহপাশত আৱদ্ধ হৈছিল। তেওঁলোকৰ দুই পুত্ৰৰ নাম জোছ আৰু মিশেল।

## ফিল্ম'গ্ৰাফী

## ডিস্ক’গ্ৰাফী
### হিন্দী এলবাম
* মা (১৯৯৮)
* মেৰে লিয়ে (২০০১)
* ইটছ অল অফ লাভ (২০০৬)
### অসমীয়া এলবাম
* পানচৈ (১৯৯৮)
* মেঘা (১৯৯৯)
* মেঘৰ বৰণ (১৯৯৯)
* মায়াবিনী (২০০১)
### বাংলা এলবাম
* তোমাৰ আকাশ (২০০৪)

## তথ্যসূত্ৰ

## বাহ্যিক সংযোগ
*  
* প্ৰত্যক্ষ উত্তৰ টাইমস অফ ইণ্ডিয়া - ২ ডিচেম্বৰ ২০০৩

শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:অসমীয়া চলচ্চিত্ৰৰ নেপথ্য কণ্ঠশিল্পী
শ্ৰেণী:বঙালী চলচ্চিত্ৰৰ নেপথ্য কণ্ঠশিল্পী
শ্ৰেণী:বঙালী কণ্ঠশিল্পী
শ্ৰেণী:ভাৰতীয় অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:অসমীয়া চলচ্চিত্ৰৰ অভিনেত্ৰী
শ্ৰেণী:বঙালী ব্যক্তি
শ্ৰেণী:জীৱিত ব্যক্তি
সুপ্ৰিয়া পাঠক

**সুপ্ৰিয়া কাপুৰ** (; জন্ম ৭ জানুৱাৰী ১৯৬১)  এগৰাকী হিন্দী চলচ্চিত্ৰ আৰু দূৰদৰ্শনৰ  ভাৰতীয় অভিনেত্ৰী। তেওঁ *খিচড়ি* শৃংখলাৰ হংসা পাৰেখৰ চৰিত্ৰত অভিনয়  আৰু সঞ্জয় লীলা ভাঞ্চালীৰ *গোলিয়োঁ কি ৰাসলীলা ৰাম-লীলা*ত "ধনকোৰ বা"ৰ বিদ্ৰূপাত্মক অৱতাৰৰ বাবে বিশেষভাবে জনাজাত।

## প্ৰাৰম্ভিক জীৱন

সুপ্ৰিয়াৰ মাক আছিল কাথিয়াৱাড়ী গুজৰাটী থিয়েটাৰৰ শিল্পী আৰু প্ৰবীণ অভিনেত্ৰী দীনা পাঠক আৰু দেউতাক আছিল তাৰকা ৰাজেশ খান্না আৰু দিলীপ কুমাৰৰ পোছাক নিৰ্মাতা পাঞ্জাবী সম্প্ৰদায়ৰ বলদেৱ পাঠক।  তেওঁৰ বায়েক ৰত্ন পাঠকো এগৰাকী থিয়েটাৰ আৰু চলচ্চিত্ৰ অভিনেত্ৰী। সুপ্ৰিয়া পাঠক মুম্বাইৰ দাদৰৰ পাৰ্চী কলনীত ডাঙৰ-দীঘল হয়  আৰু জে.বি. ৱাছা হাইস্কুলত পঢ়া-শুনা কৰে। তেওঁ মুম্বাই বিশ্ববিদ্যালয়ৰ নালন্দা নৃত্য গৱেষণা কেন্দ্ৰৰ পৰা ভাৰতনাট্যম বিশেষ বিষয় হিচাপে লৈ চাৰুকলাৰ স্নাতক ডিগ্ৰী লাভ কৰে।

## অভিনয় জীৱন
পাঠকে মাকে পৰিচালনা কৰা নাটক *মাইনা গুৰজাৰী*ৰে অভিনয়ৰ জগতত প্ৰথম প্ৰৱেশ কৰে। এই নাটখন পূৰ্বে মাক দীনা পাঠকেও অভিনয় কৰিছিল। ইয়াৰ পিছত তেওঁ দিনেশ ঠাকুৰৰ সৈতে পৃথ্বি থিয়েটাৰত মঞ্চস্থ কৰা ফৰাচী নাট্যকাৰ মলিয়েঁৰৰ নাটকৰ আধাৰত ৰচিত *বিৱিয়োঁ কা মাদেৰ্চা* শীৰ্ষক এখন নাটকত অভিনয় কৰে। ইয়াতেই তেওঁক শশী কাপুৰৰ পত্নী জেনিফাৰ কেণ্ডেলে দেখা পায় আৰু মহাকাব্য মহাভাৰতৰ অভিযোজনা *কলিয়ুগ*ৰ (১৯৮১) বাবে কাষ্টিং কৰিবলৈ শ্যাম বেনেগলক অনুৰোধ কৰে। এই ছবিখনৰ সুভদ্ৰাৰ চৰিত্ৰৰ অভিনয়ৰ বাবে তেওঁক শ্ৰেষ্ঠ সহ-অভিনেত্ৰীৰ ফিল্মফেয়াৰ বঁটা লাভ কৰে। পাঠকে অভিনয় কৰা কেইখনমান উল্লেখযোগ্য ছবি হ’ল- *বিজেতা* (১৯৮২), *বাজাৰ* (১৯৮২),*মাচুম* (১৯৮৩) আৰু *মিৰ্চ মচালা*। জীৱনভিত্তিক ছবি *গান্ধী*ত (১৯৮২) তেওঁ সৰু চৰিত্ৰ এটাত অভিনয় কৰে। ১৯৮৮ চনৰ ফৰাচী চলচ্চিত্ৰ *দ্য বেংগলী নাইট*তো তেওঁ অভিনয় কৰে। ১৯৮৯ চনত মু্ক্তিপ্ৰাপ্ত *ৰাখ*তো তেওঁ ভুমুকি মাৰিছিল।

## ব্যক্তিগত জীৱন
২২ বছৰ বয়সত পাঠকে মাক দীনা পাঠকৰ বন্ধুৰ পুত্ৰক বিয়া কৰায়। কিন্তু এবছৰৰ ভিতৰতে দুয়োৰো এৰাএৰি হয়। ১৯৮৬ চনত  তেওঁ কেতিয়াও মুক্তি নোপোৱা সাগৰ ছাৰহাদীৰ *অগলা মৌচম*ৰ চিত্ৰগ্ৰহণ কৰোঁতে বৰ্তমানৰ স্বামী পংকজ কাপুৰক লগ পায়।  কাপুৰে ইয়াৰ আগতে কথক নৃত্যশিল্পী আৰু অভিনেত্ৰী নীলিমা আজিমৰ সৈতে বিবাহপাশত আৱদ্ধ হৈছিল, যাৰ ফালৰ পৰা তেওঁৰ এজন পুত্ৰও আছিল। সেই সতীয়া পুত্ৰজনেই হিন্দী চলচ্চিত্ৰৰ অভিনেতা শ্বাহিদ কাপুৰ।  দুবছৰৰ প্ৰেমৰ পিছত  তেওঁলোকে ১৯৮৮ চনত বিবাহপাশত আৱদ্ধ হয়। তেওঁলোক এহাল ল’ৰা-ছোৱালীৰ পিতৃ-মাতৃ হয়।  তেওঁলোকৰ ছোৱালী চানাহে (জন্ম ১৯৯০)  *ছানদাৰ* (২০১৫) ছবিৰ যোগে চলচ্চিত্ৰ জগতত আত্মপ্ৰকাশ কৰে।

## তথ্য উৎস

## বাহ্যিক সংযোগ

* 

শ্ৰেণী:জীৱিত ব্যক্তি
শ্ৰেণী:গুজৰাটী ব্যক্তি
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:মালায়ালম চলচ্চিত্ৰৰ অভিনেত্ৰী
শ্ৰেণী:তেলেগু চলচ্চিত্ৰৰ অভিনেত্ৰী
শ্ৰেণী:গুজৰাটী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
ৰাষ্ট্ৰীয় কামিঙআউট দিৱস

**ৰাষ্ট্ৰীয় কামিঙআউট দিৱস** () আন্তৰ্জাতিকভাৱে ১১ অক্টোবৰ তাৰিখে লেছবিয়ান, গে', বাইচেক্সুৱেল আৰু ট্ৰান্সজেণ্ডাৰ সকলৰ মানৱ অধিকাৰৰ ওপৰত সজাগতাৰ বাবে উদযাপন কৰা হয়। এই দিৱসটোত নিজৰ পৰিয়াল, সমনীয়া আৰু সহকৰ্মীৰ আগত কামিঙ আউট হৈ মুক্ত ভাবে জীয়াই থকাৰ বাবে সজাগতা অনা হয়।

এই দিৱসৰ মতে হ'ম'ফবিয়া আৰু অন্য ৰোমাণ্টিক অভিমুখিতা আৰু যৌন অভিমুখিতা বিৰোধী কাৰ্য সমূহ অজ্ঞানতা আৰু অসচেতনতাৰ ফলত হয় আৰু কোনো ব্যক্তিৰ আত্মীয় যদি এলজিবিটি সমাজৰ হয় তেন্তে তেওঁ হ'ম'ফবিক, বাইফবিক আৰু ট্ৰান্সফ'বিক কৰ্মৰ পৰা বিৰত থকা দেখা যাওঁ।

## আন্তৰ্জাতিক উদযাপন
আমেৰিকা যুক্তৰাষ্ট্ৰত মানৱ অধিকাৰ অভিযানে এই দিৱস ৰাষ্ট্ৰীয় প্ৰকল্প হিচাপে আৰম্ভ কৰিছিল যাৰ লক্ষ আছিল কামিঙ আউট কৰা আৰু গে' দম্পতী, অভিভাৱক, পিতৃমাতৃ, শিশু আৰু বিপৰীতকামী বন্ধু সকলক জ্ঞানসমূহ সমূহ প্ৰদান কৰা আৰু তেওঁলোকক মুক্ত ভাবে জীৱন যাপন কৰিবলৈ অধিকাৰ প্ৰদান কৰিবলৈ।যিহেতু সৰ্ব প্ৰথমে এই দিৱস আমেৰিকা যুক্তৰাষ্ট্ৰত উদযাপন কৰা হৈছিল সেয়ে এই দিৱসক *ৰাষ্ট্ৰীয়* দিৱস বুলি কোৱা হয়। যদিও বৰ্তমান ই বিশ্বৰ ভিন্ন প্ৰান্তত উদযাপিত হৈছে।

## লগতে চাওক
*সমকামিতা
*একে লিংগৰ প্ৰেম
*একে লিংগৰ বিবাহ

## তথ্য সংগ্ৰহ

শ্ৰেণী:সমকামিতা
শ্ৰেণী:এলজিবিটি
শ্ৰেণী:দিৱসসমূহ
পদ্মশ্ৰী ৱাৰিৱৰ

**পদ্মশ্ৰী ৱাৰিৱৰ** (, জন্মতে- **য়েল্লেপেড়ি পদ্মশ্ৰী**; তেলেগু: **పద్మశ్రీ వారియర్**) হৈছে এগৰাকী ভাৰতীয় মূলৰ আমেৰিকান উদ্যোগী আৰু প্ৰযুক্তিবিদ্যাৰ কাৰ্যবাহী৷ ছিছকো ছিষ্টেমৰ দৰে প্ৰযুক্তিগত কোম্পানীৰ নেতৃত্ব প্ৰদান কৰি তেখেত চৰ্চালৈ আহিছে৷ এইটো কোম্পানীত তেখেতে মুখ্য কাৰিকৰী বিষয়া হিচাপে সাতবছৰৰ বাবে কৰ্মনিৰ্বাহ কৰে৷ একেটা পদতে ৱাৰিৱৰে মট'ৰ'লা কোম্পানীত পাঁচবছৰৰ বাবে কৰ্মদান কৰে৷ আমেৰিকাৰ এনআইঅ' নামৰ কোম্পানীটোত তেখেতে মুখ্য কাৰ্যবাহী বিষয়া হিচাপে জড়িত হয়৷ "এনআইঅ'" হৈছে এটা বৈদ্যুতিক বাহন-নিৰ্মাণকাৰী কোম্পানী৷ বৰ্তমান তেখেত ‘ফেবল’ নামৰ মানসিক সুস্বাস্থ্যজনিত পঢ়ন-মঞ্চখন প্ৰতিষ্ঠা কৰি মুখ্য কাৰ্যবাহী বিষয়া হিচাপে কাম কৰি আছে৷ পদ্মশ্ৰী ৱাৰিৱৰ মাইক্ৰ'ছফ্ট আৰু ‘স্পটিফাই’ৰ পৰিষদীয় সভাৰ লগতো জড়িত৷ 

২০১৪ চনত পদ্মশ্ৰী ৱাৰিৱৰক ‘ফৰ্বছ’ আলোচনীয়ে বিশ্বৰ এশগৰাকী শক্তিশালী নাৰীৰ তালিকাভুক্ত কৰে৷  ২০১৮ চনত পদ্মশ্ৰী ৱাৰিৱৰৰ নামটো “আমেৰিকাৰ প্ৰযুক্তিত শীৰ্ষ ৫০গৰাকী নাৰী”ৰ তালিকাত অন্তৰ্ভুক্ত হয়৷
## প্ৰাৰম্ভিক জীৱন
য়েল্লেপেড়ি পদ্মশ্ৰীৰ জন্ম হৈছিল অন্ধ্ৰপ্ৰদেশ, ভাৰতৰ বিজয়ৱাড়াস্থিত এটি তেলেগু পৰিয়ালত৷ বিজয়ৱাড়াতে থকা ছিলড্ৰেন'ছ মণ্টেচ্ছৰী বিদ্যালয় আৰু মেৰিছ ষ্টেলা কলেজত পদ্মশ্ৰীয়ে প্ৰাৰম্ভিক শিক্ষা গ্ৰহণ কৰে৷ ১৯৮২ চনত পদ্মশ্ৰী ৱাৰিৱৰে আইআইটি, দিল্লীৰ পৰা ৰসায়নিক অভিযান্ত্ৰিকীত স্নাতক ডিগ্ৰী অৰ্জন কৰে৷ পৰৱৰ্তী সময়ত পদ্মশ্ৰী ৱাৰিৱৰে একেটা বিষয়তে কৰ্ণেল বিশ্ববিদ্যালয়ৰ পৰা স্নাতকোত্তৰ ডিগ্ৰী অৰ্জন কৰে৷ 
## কৰ্মজীৱন
### ম'ট'ৰলা
১৯৮৪ চনত ৱাৰিৱৰে ম'ট'ৰ'লাত যোগদান কৰে৷ প্ৰায় তেইশ বছৰৰো অধিক সময় কোম্পানীত কাম কৰি পদ্মশ্ৰীয়ে ম'ট'ৰ'লাৰ এনাৰ্জি ছিষ্টেমছ গোটৰ ক'ৰ্পৰেট উপ-অধ্যক্ষ আৰু মহাপ্ৰবন্ধকৰ দায়িত্ব পালন কৰে৷ তেখেতে ফ্ৰিস্কেল ছেমিকণ্ডাক্টৰছ খণ্ডতো মুখ্য কাৰিকৰী বিষয়া আৰু কৰ্পোৰেট উপ-অধ্যক্ষ হিচাপে কৰ্মনিৰ্বাহ কৰে৷ ম'ট'ৰ'লাৰ মুখ্য কাৰিকৰী বিষয়া হোৱাৰ ঠিক আগে-আগে পদ্মশ্ৰীয়ে ম'ট'ৰ'লাৰে থটবিমত মহাপ্ৰবন্ধকৰ দায়িত্ব পালন কৰে৷ ২০০৩ চনৰ জানুৱাৰী মাহত তেখেত ম'ট'ৰ'লাৰ মুখ্য কাৰিকৰী বিষয়াৰ পদত অধিষ্ঠিত হয় আৰু কোম্পানীটোৰ জ্যেষ্ঠ উপ-অধ্যক্ষৰ আসনত বহে৷ ২০০৫ চনত তেখেত কাৰ্যবাহী উপ-অধ্যক্ষলৈ পদোন্নতি হয়৷
### চিছকো
২০০৭ চনৰ ৪ ডিচেম্বৰত, পদ্মশ্ৰী ৱাৰিৱৰে ম'ট'ৰলাৰ পৰা প্ৰস্থান কৰি চিছকো ছিষ্টেমছত যোগদান কৰে৷ চিছকোত তেখেত মুখ্য কাৰিকৰী বিষয়াৰ পদটো চম্ভালে৷  উক্ত পদত তেখেত ২০১৫ চনৰ জুন মাহ পৰ্যন্ত থাকে৷ 
### এনআইঅ'
২০১৫ চনৰ ডিচেম্বৰ মাহত পদ্মশ্ৰীয়ে চীনা বৈদ্যুতিক কাৰ কোম্পানী "NIO"ত পৰিষদীয় সদস্য, মুখ্য কাৰ্যবাহী বিষয়া আৰু মুখ্য বিকাশ বিষয়া হিচাপে যোগদান কৰে৷ ২০১৮ চনৰ ডিচেম্বৰ মাহত তেখেতে এই পদ ত্যাগ কৰে৷
### ফেবল
২০১৯ চনৰ ছেপ্টেম্বৰ মাহত ৱাৰিৱৰে ‘ফেবল’ নামৰ ষ্টাৰ্ট আপ এটা আৰম্ভ কৰে৷ কোম্পানীটোত তেখেতে অধ্যক্ষ আৰু মুখ্য কাৰ্যবাহী বিষয়া হিচাপে কাম কৰি আছে৷ ২০২১ চনৰ জানুৱাৰীত ফেবলে এটা এপ উন্মোচন কৰে৷ এইটো এটা ছাবস্ক্ৰিপছন-ভিত্তিক কিতাপ-পৰামৰ্শৰ মঞ্চ আৰু ব্যক্তিগত ছ'ছিয়েল নেটৱৰ্ক৷ ৱাৰিৱৰে কৈছে যে-তেওঁলোকে মানুহৰ বোধগত সবলতা বিকাশৰ হকে কাম কৰিছে৷
## ব্যক্তিগত জীৱন
পদ্মশ্ৰী ৱাৰিৱৰে মোহনদাস ৱাৰিৱৰৰ লগত বৈবাহিক জীৱনৰ পাতনি মেলে৷ তেওঁলোকৰ এটি পুত্ৰ সন্তান আছে৷ 
## তথ্যসূত্ৰ

শ্ৰেণী:ভাৰতীয় মহিলা অভিযন্তা
শ্ৰেণী:ভাৰতীয় অভিযন্তা
শ্ৰেণী:বিংশ শতিকাৰ ভাৰতীয় মহিলা বিজ্ঞানী
প্ৰসূতি

**প্ৰসূতি** (प्रसूति, *Prasūti*) এগৰাকী হিন্দু পৌৰাণিক আখ্যান বৰ্ণিত দেৱী। তেওঁ হৈছে দক্ষ দেৱৰ দাম্পত্যসংগী। প্ৰসূতিৰ আন এক নাম হৈছে পাঞ্চজনী (বা বিৰাণী/অসিক্নী)। দক্ষৰ প্ৰথম জনমৰ ভাৰ্যা প্ৰসূতি, আৰু দ্বিতীয় জনমৰ ভাৰ্যা পাঞ্চজনী। দক্ষ আৰু প্ৰসূতিৰ কেইবাগৰাকীও কন্যা আছিল। ভিন ভিন শাস্ত্ৰৰ ব্যাখ্যা অনুসৰি বা স্থানবিশেষে ১৬, ২৪ বা ৬০ হিচাপে বৰ্ণিত হৈছে। সতী দেৱী আছিল তেওঁলোকৰ ভিতৰত অন্যতম উল্লেখনীয়। প্ৰসূতি হৈছে ব্ৰহ্মা দেৱৰ দ্বাৰা সৃষ্ট প্ৰথম মানৱ স্বয়ম্ভূৱ মনু আৰু শতৰূপাৰ কণিষ্ঠা কন্যা। আখ্যান অনুসৰি প্ৰসূতিৰ সৃষ্টি ব্ৰহ্মাদেৱৰ বাঁওহাতৰ বুঢ়া আঙুলিৰ পৰা হৈছিল বুলি কোৱা হয়। 

## বৰ্ণনা
বেছিভাগ হিন্দু ধৰ্মীয় শাস্ত্ৰৰ মতে, দক্ষ দেৱে দুবাৰ জন্ম গ্ৰহণ কৰিছিল। তেওঁৰ প্ৰথম জন্ম হৈছিল সৃষ্টিকৰ্তা ব্ৰহ্মাৰ সৃষ্টিৰ জৰিয়তে, আৰু দ্বিতীয় জন্ম আছিল তেওঁৰেই পুনৰ আৱিৰ্ভাৱ। 

মহাভাৰতৰ ব্যাখ্যা অনুসৰি দক্ষ আৰু তেওঁৰ ভাৰ্য্যা প্ৰসূতি ব্ৰহ্মাদেৱৰ ক্ৰমে সোঁ আৰু বাওঁ হাতৰ বুঢ়া আঙুলিৰ পৰা উদ্ভূত হৈছিল৷ মৎস্য পুৰাণত বৰ্ণনা কৰা কাহিনী অনুসৰি দক্ষ, ধৰ্ম, কামদেৱ আৰু অগ্নি ব্ৰহ্মাদেৱৰ ক্ৰমান্বয়ে সোঁ হাতৰ বুঢ়া আঙুলি, বক্ষ, হৃদযন্ত্ৰ, আৰু চকুৰ চেলাউৰিৰ পৰা উদ্ভূত হৈছিল। ভাগৱত পুৰাণকে ধৰি অন্যান্য শাস্ত্ৰৰ বিৱৰণ মতে দক্ষই শিৱক কৰা অপমানৰ ফলস্বৰূপে দুবাৰকৈ জন্ম ল'ব লগা হৈছিল। তেওঁ ব্ৰহ্মাৰ মানসপুত্ৰ আছিল। দক্ষযজ্ঞৰ ঘটনাক্ৰমৰ পিছত তেওঁ দ্বিতীয় জন্ম লৈছিল।

## বিবাহ আৰু সতি-সন্তান
হিন্দু আচাৰ পৰম্পৰাত দক্ষ আৰু প্ৰসূতিৰ বিবাহকেই সৰ্বপ্ৰথম হিচাপে আখ্যা দিয়া হয়। *বিষ্ণু পুৰাণ*, *লিংগ পুৰাণ*  আৰু *পদ্ম পুৰাণ* ৰ ব্যাখ্যা অনুসৰি দক্ষ আৰু তেওঁৰ দাম্পত্যসংগী প্ৰসূতিৰ মিলনত কেইবাগৰাকীও দুহিতাৰ জন্ম হৈছিল। তেওঁলোকৰ সংখ্যাক লৈ বহুমত আছে যদিও সৰহ সংখ্যক শাস্ত্ৰজ্ঞই সেই সংখ্যাটো ২৪ হিচাপে স্বীকৃতি দিছে। তেওঁলোকৰ কেইগৰাকীমান হৈছে  শ্ৰদ্ধা, ভক্তি, ধৃতি, তুষ্টি, পুষ্টি, মেধা, ক্ৰিয়া, বুদ্ধিকা, লজ্জা গৌৰী, বাপু, শান্তি, সিদ্ধিকা, কীৰ্ত্তি, খ্যাতি, সম্ভূতি, স্মৃত্তি, প্ৰীতি, ক্ষমা, সন্নতি, অনসূয়া, উৰ্জ্জা, স্বাহা, স্বাধা আৰু সতী দেৱী।  পদ্ম পুৰাণৰ বৰ্ণনা অনুসৰি, দক্ষই অনুভৱ কৰিলে ২৪ গৰাকী দুহিতা সৃষ্টিৰ ধাৰা অক্ষুন্ন ৰাখিবলৈ পৰ্য্যাপ্ত নহয়, আৰু সেয়েহে মুঠতে ৬০ গৰাকী দুহিতাৰ সৃষ্টি হ'ল। অৱশ্যে, অন্যান্য হিন্দু শাস্ত্ৰসমূহত এই ৬০ গৰাকী দুহিতাক দেৱী পাঞ্চজনী (বা অসিক্নী)ৰ সন্তান হিচাপে উল্লেখিত হৈছে। 

## তথ্যসূত্ৰ

শ্ৰেণী:হিন্দু দেৱী
গীতা কাপুৰ

**গীতা কাপুৰ** () (জন্ম-৫ জুলাই ১৯৭৩) হৈছে এগৰাকী ভাৰতীয় নৃত্য পৰিচালক  (কৰিঅ'গ্ৰাফাৰ) আৰু টেলিভিছন ব্যক্তিত্ব৷ তেখেত সাধাৰণতে হিন্দী ছবি জগতৰ লগত জড়িত৷ গীতা কাপুৰে টেলিভিছনযোগে সম্প্ৰচাৰিত হোৱা একাধিক নৃত্যৰ ৰিয়েলিটি শ্ব' যেনে- *ডান্স ইণ্ডিয়া ডান্স*, *ছুপাৰ ডান্সাৰ*, *ইণ্ডিয়া কে মস্ত কলন্দৰ* আৰু *ইণ্ডিয়া'ছ বেষ্ট ডান্সাৰ*ত বিচাৰক হিচাপে কাম কৰিছে৷ 
## কৰ্মজীৱন
বলিউডৰ এগৰাকী প্ৰসিদ্ধ কৰিঅ'গ্ৰাফাৰ ফাৰাহ খানৰ দলত যোগ দি গীতা কাপুৰে পোন্ধৰ বছৰ বয়সতে নিজৰ কেৰিয়াৰ আৰম্ভ কৰে৷ পৰৱৰ্তী সময়ত গীতা কাপুৰে ফাৰাহ খানৰ সহযোগী হিচাপে বহুকেইখন ছবিত কাম কৰে৷ তাৰে ভিতৰত *কুচ কুচ হোতা হ্যেয়*, *দিল তো পাগল হ্যেয়*, *কভি খুছি কভি গম*, *মোহব্বতে*, *কল হো না হো*, *মে হু না*, *ওম শান্তি ওম*, *মুম্বাই ড্ৰিমছ (২০০৪)*ৰ বিষয়ে উল্লেখ কৰিব পাৰি৷ ইয়াৰ পিছত গীতা কাপুৰে *ফিজা* (২০০০), *অশোকা* (২০০১), সাথিয়া (২০০২), হেই বেবি (২০০৭), থোড়া প্যাৰ থোড়া মেজিক (২০০৮), আলাদিন (২০০৯), টিছ মাৰ খান (২০১০), শীলা কি জৱানী (২০১০), তেৰে নাল লাভ হো গয়া (২০১১) আৰু শ্বিৰিন ফাৰহাদ কি ট' নিকল পড়ি (২০১২)ত মুখ্য নৃত্যপৰিচালক হিচাপে কাম কৰে৷ ২০১৩ চনৰ পেপছি আইপিএলৰ উদ্বোধনী অনুষ্ঠানকে ধৰি গীতা কাপুৰে বহুকেইখন বঁটাপ্ৰদান অনুষ্ঠান আৰু সংগীত সমাৰোহৰ (যেনে-টেম্পটেছন ৰিল’ডেড) নৃত্য পৰিচালনা কৰিছে৷

সুচিত্ৰা কৃষ্ণমূৰ্তিৰ গীত 'দাম তাৰা', 'কুছ কুছ হোতা হ্যেয়'ৰ 'তুঝে য়াদ না মেৰি আয়ে', 'মে হু না' ছবিৰ 'গৰি গৰি'কে প্ৰমুখ্য কৰি কিছুমান গীতৰ দৃশ্যাংশত গীতা কাপুৰে গৌণ নেপথ্য নৃত্যশিল্পী হিচাপে ভুমুকি মাৰিছিল৷ সেইসমূহ দৃশ্যাংশত তেখেতে ধ্ৰুপদী আৰু আধুনিক নৃত্যশৈলীৰ মিশ্ৰণ ঘটাইছিল৷ ১৯৯০ৰ দশকৰ শেষৰফালে *নায়ক*ৰ দৰে ছবিত তেখেতে প্ৰদৰ্শন আগবঢ়ায়৷ *কুছ কুছ লোচা হ্যেয়* নামৰ ছবিখনতো তেখেতক দেখিবলৈ পোৱা যায়৷

২০০৮ চনত গীতা কাপুৰে টেলিভিছনৰ জগতত প্ৰৱেশ কৰে৷ জি টিভিযোগে সম্প্ৰচাৰিত হ'বলগীয়া "ডান্স ইণ্ডিয়া ডান্স"ৰ প্ৰথমটো সংস্কৰণত তেখেতক এগৰাকী বিচাৰক হিচাপে আমন্ত্ৰিত কৰা হয়৷ গীতা কাপুৰৰ সতীৰ্থ বিচাৰকদ্বয় আছিল কৰিঅ'গ্ৰাফাৰ টেৰেন্স লিৱিছ আৰু ৰেম' ডিছুজা৷ আনহাতে বলিউদৰ অভিনেতা মিথুন চক্ৰৱৰ্তীক প্ৰতিযোগিতাখনৰ গ্ৰেণ্ড মাষ্টাৰৰ আসনত বহুওৱা হৈছিল৷ গীতা কাপুৰে "গীতা কি গেং" নামৰ দলটোক নৃত্য শিকাইছিল৷

২০০৯ চনত গীতা কাপুৰ "ডান্স ইণ্ডিয়া ডান্স"ৰ দ্বিতীয়টো সংস্কৰণলৈ আহে৷ টেৰেন্স লিৱিছ আৰু ৰেমো ডিছ'জা এইবাৰো তেখেতৰ সতীৰ্থ বিচাৰক আৰু প্ৰশিক্ষক হয়৷ তেওঁলোকে সৰ্বমুঠ ১৮গৰাকী প্ৰতিযোগীক বিভিন্ন নৃত্যশৈলী শিকায় আৰু প্ৰশিক্ষণ দিয়ায়৷ তাৰে ভিতৰত কণ্টেম্পৰাৰি, বলিউড, হিপ-হপ আদি আছিল৷

পৰৱৰ্তী সময়ত গীতা কাপুৰে ফাৰাহ খান আৰু সন্দীপ ছোপাৰকাৰৰ লগত ডিআইডি লিটল মাষ্টাৰছ নামৰ আন এটি নৃত্যৰ ৰিয়েলিটি অনুষ্ঠানত দেখা দিয়ে৷ অনুষ্ঠানটোত ফাৰাহ খান আৰু সন্দীপ বিচাৰক হিচাপে জড়িত হৈছিল৷ কৰিঅ'গ্ৰাফাৰ মৰ্জি পেষ্ট'নজী আৰু ৰাজীৱ সুৰ্তীৰ লগত তেখেত *ডিআইডি ডাবলছ* নামৰ অনুষ্ঠানটোত বিচাৰকৰ আসনত বহে৷ বৰ্তমান গীতা কাপুৰে শিল্পা শেট্টী আৰু অনুৰাগ বসুৰ লগত ছনি টিভিত "ছুপাৰ ডান্সাৰ ছেপটাৰ ৪" নামৰ প্ৰতিযোগিতাখনিত বিচাৰকৰ ভূমিকা পালন কৰি আছে৷

## তথ্যসূত্ৰ

শ্ৰেণী:ভাৰতীয় নৃত্যশিল্পী
কিৰণ মনৰাল

**কিৰণ মনৰাল** ((; জন্ম: ১৯৭১) এগৰাকী ভাৰতীয় লেখক। ২০১১ চনত, মুম্বাইত বসবাস কৰা মনৰালৰ প্ৰথমখন উপন্যাস *দ্য ৰিলাক্টেণ্ট ডিটেকটিভ* প্ৰকাশ পায়।  মনৰালে ২০১৫ চনত ৰচনা কৰা কৰ্মিক কীড্‌চ তেওঁৰ প্ৰথমখন নন-ফিকচন গ্ৰন্থ। মনৰালৰ নিজৰ পুত্ৰ সন্তানক ডাঙৰ কৰাৰ অভিজ্ঞতাৰ আধাৰত ৰচিত কিতাপখন সন্তান প্ৰতিপালন বিষয়ক এখন পৰিচয়মূলক গ্ৰন্থ। দুৰ্যোগ পীড়িতসকলক সহায়ৰ অৰ্থে গঠিত স্বেচ্ছাসেৱকৰ এটি সংগঠন ‘ইণ্ডিয়ান হেল্পছ’ৰ মনৰাল প্ৰতিষ্ঠাপক।

## সংক্ষিপ্ত জীৱনী
১৯৭১ চনৰ ২২ জুন তাৰিখে মুম্বাইত জন্মগ্ৰহণ কৰা মনৰালে মুম্বাইৰ ডুৰুৱেলো কনভেন্ট হাইস্কুলত পঢ়িছিল আৰু ১৯৯১ চনত মিথিবাঈ কলেজৰপৰা ইংৰাজী বিষয়ত স্নাতক ডিগ্ৰী অৰ্জন কৰিছিল। বিজ্ঞাপনৰ কপিৰাইটাৰ হিচাপে কাম কৰাৰ পিছত, মনৰালে মুম্বাইৰ ‘ডিএছজে টিভি’ৰ বাতৰি বিভাগত যোগদান কৰে আৰু ‘দ্য টাইমছ অৱ ইণ্ডিয়া’ কাকত আৰু ‘কস্মোপলিটান (আলোচনী)’ৰ বাবে ফিচাৰ ৰাইটাৰ হিচাপে কাম কৰে। ২০০০ চনত, তেওঁ এগৰাকী ফ্ৰিলান্স সাংবাদিক ৰূপে কাম কৰিছিল আৰু ২০০৫ চনৰপৰা মনৰালে "থাৰ্টিছিক্স এণ্ড কাউন্টিং" আৰু "কৰ্মিক কীড্‌চ" নামে দুটা ব্লগৰ কাম আৰম্ভ কৰে আৰু ব্লগাৰ ৰূপে পৰিচিতি লাভ কৰে। সন্তান প্ৰতিপালনত অধিক সময় ব্যয় কৰাৰ অৰ্থে দুয়োটা ব্লগেই বন্ধ কৰাৰ আগলৈকে মনৰালৰ দুয়োটা ব্লগকে ভাৰতৰ আটাইতকৈ জনপ্ৰিয় ব্লগবোৰৰ ভিতৰত অন্যতম বুলি গণ্য কৰা হৈছিল 

ইয়াৰ পিছতেই মনৰাল লিখন ক্ষেত্ৰলৈ আহে আৰু ২০১১ চনত মনৰালৰ প্ৰথমখন কিতাপ *দ্য ৰিলাক্টেণ্ট ডিটেকটিভ*  প্ৰকাশ পায়। কিতাপখনে ইতিবাচক সমালোচনা লাভ কৰিছিল।   ২০১৪ চনত প্ৰকাশ পোৱা *ৱানচ্‌ আপঅ’ন আ ক্ৰাচ* গ্ৰন্থত পদে পদে দুৰ্ভাগ্যৰ সন্মুখীন হোৱা এগৰাকী অফিচত কাম কৰা ছোৱালীৰ প্ৰেমৰ অভিজ্ঞতা বৰ্ণিত হৈছে। ভূমধ্য সাগৰীয় এখন জাহাজত সংধটিত এটি প্ৰেমজনিত ঘটনাৰ পটভূমিত ৰচিত মনৰালৰ আন এখন প্ৰেম বিষয়ক গ্ৰন্থ হ’ল ২০১৫ চনত প্ৰকাশিত *অ’ল এবৰ্ড*।

একে বছৰতে মনৰালৰ প্ৰথমখন নন-ফিকচন গ্ৰন্থ *কৰ্মিক কীড্‌চ : দ্য ষ্ট’ৰি অৱ পেৰেণ্টিং ন’বডি টল্ড য়্যু!*  প্ৰকাশ পায়, কিতাপখনত মনৰালৰ পুত্ৰ সন্তান জন্মৰ পৰা দহ বছৰ বয়সলৈ ডাঙৰ-দীঘল কৰাৰ অভিজ্ঞতা বৰ্ণনা কৰা হৈছে। এজন পঢ়ুৱৈয়ে কৈছে যে, কিতাপখন কেৱল মাতৃসকলৰ বাবে নহয়, ইয়াক সকলোৱে পঢ়া উচিত।   হিমালয়ৰ পাদদেশক পটভূমি ৰূপে লৈ ৰচিত মনৰালৰ উপন্যাস *দ্য ফেচ এট দ্য ৱিণ্ড’*ক ৰহস্যময়, গুপ্ত পৰিচয়ৰ এটা উদ্ভট ক'লা কাহিনী (ডাৰ্ক ষ্ট’ৰি) বুলি বৰ্ণনা কৰা হৈছে। 

মনৰালৰ উপন্যাস, *চেভিং মায়া*, ইংলেণ্ড আৰ্ট কাউন্সিলৰ দ্বাৰা সমৰ্থিত চাবট্যুৰ এৱাৰ্ডছ ইউকেৰ বাবে তালিকাভুক্ত হৈছিল। ২০১৮ চনত প্ৰকাশিত তেওঁৰ *মিচিং, প্ৰিজিউমড্‌ ডেড* হৈছে এখন মনস্তাত্ত্বিক থ্ৰিলাৰ। ‘টাইমছ অৱ ইণ্ডিয়া’ই কৈছে যে, কিতাপখন "মানসিক ৰোগৰ সৈতে যুঁজি থকা প্ৰিয়জনক জনা প্ৰত্যেকেই পঢ়া উচিত।" 

## গ্ৰন্থপঞ্জী
# *দ্য ৰিলাক্টেণ্ট ডিটেকটিভ*  (২০১১)
# *ৱানচ্‌ আপঅ’ন আ ক্ৰাচ* (২০১৪)
# *অ’ল এবৰ্ড*(২০১৫)
# *কৰ্মিক কীড্‌চ : দ্য ষ্ট’ৰি অৱ পেৰেণ্টিং ন’বডি টল্ড য়্যু!* (২০১৫)
# *দ্য ফেচ এট দ্য ৱিণ্ড’* (২০১৬)
# *চেভিং মায়া* (২০১৮)
# *মিচিং, প্ৰিজিউমড্‌ ডেড* (২০১৮)
# *থাৰ্টিন ষ্টেপচ্‌ টু ব্লাডি গুড পেৰেণ্টিং* (২০১৯) 
# *দ্য কিটি পাৰ্টি মাৰ্ডাৰ* (২০২০)

## তথ্যসূত্ৰ

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় সাহিত্যিক
মহিলা কিষাণ সশক্তিকৰণ পৰিযোজনা

**মহিলা কিষাণ সশক্তিকৰণ পৰিযোজনা** (, MKSP) বা **এমকেএছপি** ভাৰত চৰকাৰৰ মহিলা কৃষকসকলৰ প্ৰতি সমৰ্পিত এক প্ৰকল্প বা পৰিযোজনা। কৃষিক্ষেত্ৰত মহিলাসকলৰ স্থিতি উন্নত কৰাৰ বাবে আৰু তেওঁলোকৰ সবলীকৰণৰ সুযোগ বৃদ্ধি কৰিবলৈ ভাৰত চৰকাৰে এই পৰিযোজনা ৰাষ্ট্ৰীয় গ্ৰামীণ জীৱিকা অভিযানৰ এক উপাদান হিচাপে ঘোষণা কৰিছে। এমকেএছপিৰ প্ৰাথমিক উদ্দেশ্য হৈছে দৰিদ্ৰ মহিলা কৃষকসকলৰ সমূহীয়া প্ৰতিষ্ঠানসমূহ শক্তিশালী কৰি কৃষিক্ষেত্ৰত মহিলাসকলৰ সবলীকৰণ কৰা আৰু বহনক্ষম কৃষিৰ প্ৰসাৰ বাবে তেওঁলোকৰ সামূহিক শক্তি ব্যৱহাৰ কৰা। পৰিয়াল আৰু সমুদায় ভিত্তিত গ্ৰামাঞ্চলৰ লোকসকলৰ খাদ্য সুৰক্ষা নিশ্চিত কৰাও ইয়াৰ অন্যতম উদ্দেশ্য।

## উদ্দেশ্য
এমকেএছপিৰ প্ৰাথমিক উদ্দেশ্য হৈছে প্ৰণালীবদ্ধ বিনিয়োগৰ জৰিয়তে কৃষিক্ষেত্ৰত মহিলাসকলৰ অংশগ্ৰহণ আৰু উৎপাদনশীলতা বৃদ্ধি কৰা। ইয়াৰ লগতে গ্ৰামাঞ্চলৰ মহিলাসকলৰ কৃষিৰ ওপৰত আধাৰিত জীৱিকাৰ সৃষ্টি কৰা আৰু ইয়াক অব্যাহত কৰি ৰখাও এই যোজনাৰ এক অন্যতম লক্ষ্য। মহিলাসকলে উৎপাদনৰ বাবে প্ৰয়োজনীয় সম্পদৰ ওপৰত অধিক নিয়ন্ত্ৰণ লাভ কৰা আৰু আনুষংগিক প্ৰণালীবোৰ পৰিচালনা কৰা এক কাৰ্যক্ষম আৰু স্থানীয় সম্পদ আধাৰিত কৃষিখণ্ড স্থাপন কৰি এই প্ৰকল্পটোৱে মহিলাসকলক চৰকাৰ আৰু অন্যান্য সংস্থাৰ দ্বাৰা প্ৰদান কৰা সুবিধা আৰু সেৱাসমূহ উন্নত ধৰণেৰে লাভ কৰিবলৈ সক্ষম কৰিবৰ বাবে কাম কৰে। কৃষিক্ষেত্ৰত মহিলাসকলৰ উৎপাদন ক্ষমতা উন্নত হোৱাৰ পিছত তেওঁলোকৰ পৰিয়াল আৰু সমুদায়ৰ বাবে খাদ্য সুৰক্ষাৰ আৰম্ভণি হয়। এইদৰেই পৰিয়াল আৰু সমুদায় ভিত্তিত খাদ্য সুৰক্ষা সুনিশ্চিত কৰাটোও প্ৰকল্পটোৰ আন্যতম লক্ষ্য।

### বহনক্ষম কৃষি
এমকেএছপি প্ৰকল্পত ঘাইকৈ বহনক্ষম কৃষিৰ ওপৰত গুৰুত্ব আৰোপ কৰা হয়। থলুৱা নিৱেশৰ (input) ব্যৱহাৰৰ জৰিয়তে অনাহুত বিপদৰ আশংকা (risk) হ্ৰাস কৰি মহিলাসকলৰ বাবে বহনক্ষম কৃষিভিত্তিক জীৱিকাৰ সৃষ্টি কৰাটো প্ৰকল্পটোৰ উদ্দেশ্যসমূহৰ অন্যতম।

## বিস্তৃতি
২০১৭ চনৰ আগষ্ট মাহলৈকে এমকেএছপি প্ৰকল্পই ভাৰতৰ ১৯খন ৰাজ্য আৰু ১৮৮খন জিলাৰ লগতে ১২২৬টা উন্নয়ন খণ্ডক সাঙুৰি লৈছিল। ইয়াৰ লগতে ৩৩ লাখতকৈও অধিক মহিলা কৃষকে এই প্ৰকল্পৰ অধীনত ৪৪.৮৪ একৰ ক্ষেত্ৰত কৃষি তথা পাৰিপাৰ্শ্বিক কাৰ্যত জড়িত হৈ আছিল।
### অসমত এমকেএছপি
অসম চৰকাৰৰ পঞ্চায়ত আৰু গ্ৰামোন্নয়ন বিভাগৰ অধীনস্থ অসম ৰাজ্যিক গ্ৰামীণ জীৱিকা অভিযানে প্ৰকল্পটোৰ অধীনত ১২,৫০০ গৰাকী মহিলা আত্মসহায়ক গোটৰ সদস্যক পাঁচটা উন্নয়ন খণ্ড, ক্ৰমে উজনি মাজুলী (মাজুলী জিলা), কুশধোৱা (গোৱালপাৰা জিলা), বৰক্ষেত্ৰী (নলবাৰী জিলা), পাকাবেতবাৰী (বৰপেটা জিলা) আৰু লুম্বাজঙত (কাৰ্বি আংলং জিলা) তিনিটা বিত্তীয় বৰ্ষত (২০১৬-১৭ ৰ পৰা ২০১৮-১৯) সামৰি লোৱাৰ প্ৰস্তাৱ দিয়ে।
## তথ্য সংগ্ৰহ

শ্ৰেণী:ভাৰতৰ চৰকাৰী যোজনা আৰু নীতি
বহুচৰা মাতা

**বহুচৰা মাতা** () হৈছে সতীত্ব আৰু উৰ্বৰতাৰ এগৰাকী হিন্দু দেৱী। তেওঁ হিংলাজ বা হিংগুলা দেৱীৰ অৱতাৰ। গুজৰাট আৰু ৰাজস্থানৰ অন্যান্য দৈৱিক চৰিত্ৰৰ দৰে বহুচৰা মাতা চাৰণ কুলজাত। দেৱী বহুচৰা বাপলদানজী দেথাৰ জীয়ৰী আছিল। তেওঁক হিজৰা সম্প্ৰদায়ৰ পৃষ্ঠপোষক বুলিও গণ্য কৰা হয়। . তেওঁৰ প্ৰধান মন্দিৰ ভাৰতৰ গুজৰাটৰ মেহছানা জিলাৰ বেচাৰাজী চহৰত অৱস্থিত। 
## চিত্ৰায়ন
বহুচৰাৰ জন্ম চাৰণ বা গধ্বী সমাজত হৈছিল। দেৱী বহুচৰা আছিল বাপলদন দেঠাৰ জীয়ৰী। বহুচৰা মাতাক এগৰাকী নাৰী হিচাপে চিত্ৰায়িত কৰা হয় আৰু তেওঁ বাওঁহাতৰ তলফালে তৰোৱাল আৰু ওপৰৰ ফালে শাস্ত্ৰৰ পাঠ ধাৰণ কৰে। তেওঁৰ সোঁহাতৰ তলফালে অভয় হস্তা মুদ্ৰা আৰু ওপৰফালে ত্ৰিশূল ধাৰণ কৰে। দেৱীৰ বাহন এটা ডাকোৱা কুকুৰা যি নিৰ্বোধতাৰ প্ৰতীক। 

এক তত্ত্ব অনুসাৰে বহুচৰা মাতা শ্ৰী চক্ৰৰ এগৰাকী দেৱী। তেওঁৰ বাহনৰ প্ৰকৃত প্ৰতীক হৈছে কুৰকুট যাৰ অৰ্থ হ'ল দুমুখীয়া সৰ্প। বহুচৰা চক্ৰৰ নিম্ন প্ৰান্তত অৱস্থান কৰে আৰু ইয়াৰ আনটো মূৰ সহস্ৰৰা চক্ৰগামী। যাৰ অৰ্থ হৈছে যে বহুচৰা কুণ্ডলিনী জাগৃত কৰা দেৱী আৰু অৱশেষত তেওঁ মুক্তি বা মোক্ষৰ পথলৈ লৈ যায়।
## কিংবদন্তি
প্ৰাচীন পৰম্পৰা অনুসৰি, দন্ধাসুৰ নামৰ এজন অসুৰৰ পূৰ্বপুৰুষ ধুম্ৰলোচনক দুৰ্গাৰ ৰূপ লৈ দেৱী পাৰ্বতীয়ে পৰাজিত কৰি বধ কৰে। দন্ধাসুৰে তেওঁৰ পূৰ্বপুৰুষৰ মৃত্যুৰ প্ৰতিশোধ ল'ব বিচাৰে সেয়েহে তেওঁ শিৱৰ আৰাধনাত বহে। ভগৱান শিৱ দন্ধাসুৰৰ আৰাধনাত সন্তুষ্ট হয় আৰু তেওঁক এটা বৰ দিবলৈ বিচাৰে। দন্ধাসুৰে কয় যে তেওঁৰ পূৰ্বপুৰুষ ধুম্ৰলোচনক হত্যা কৰা দেৱী তেওঁৰ সন্মুখলৈ আহিব লাগে। ভগৱান শিৱই তেওঁক এই বৰ প্ৰদান কৰে যে ধুম্ৰলোচনক হত্যা কৰা দেৱী এগৰাকী সৰু ছোৱালীৰ ৰূপত তেওঁৰ সন্মুখলৈ আহিব। বৰদান লাভ কৰাৰ পিছত দন্ধাসুৰে পৃথিৱীৰ লগতে পাতাল আৰু মৃত্যুলোক জয় কৰে। তাৰ পিছত তেওঁ স্বৰ্গলৈ যুদ্ধ কৰিবলৈ ৰাওনা হয়। তেতিয়া সকলো দেৱতা দন্ধাসুৰৰ পৰা সুৰক্ষাৰ বাবে শিৱ আৰু দেৱী পাৰ্বতীৰ কাষ চাপে। তেওঁলোকৰ প্ৰাৰ্থনা শুনি পাৰ্বতীয়ে তেওঁলোকক প্ৰতিশ্ৰুতি দিয়ে যে শিৱৰ বৰ অনুসৰি, তেওঁ এগৰাকী সৰু ছোৱালীৰ ৰূপ ল'ব আৰু দন্ধাসুৰক পৰাজিত কৰিব। তেওঁ লগতে কয় যে য'ত দেৱী সতীৰ হাতৰ একাংশ পৃথিৱীত পতিত হৈছিল তাতেই তেওঁৰ উত্থান হ'ব আৰু তেওঁৰ নাম হ'ব বহুচৰা। এইদৰেই পাৰ্বতীয়ে বহুচৰাৰ অৱতাৰ লয় আৰু দন্ধাসুৰক বধ কৰে।

এক মহাকাব্যিক কাহিনী অনুসৰি এজন ৰজাই বহুচাৰাক পুত্ৰৰ বাবে প্ৰাৰ্থনা কৰিছিল। বহুচৰাই দিয়া আশীৰ্বাদ অনুসৰি ৰজাৰ এটি সন্তান জন্ম হয় যদিও ৰাজকুমাৰ ডাঙৰ হৈ নপুংসক হৈ পৰে। এদিন ৰাতি বহুচৰা ৰাজকুমাৰৰ সপোনত আৱিৰ্ভাৱ হয় আৰু তেওঁক তেওঁৰ যৌনাঙ্গ কাটিবলৈ, মহিলাৰ পোচাক পৰিধান কৰি তেওঁৰ সেৱক হ'বলৈ আদেশ দিছিল। বহুচৰাই নপুংসক পুৰুষসকলক চিনাক্ত কৰি তেওঁলোকক এনে কৰিবলৈ আদেশ দিছিল আৰু যদি তেওঁলোকে অস্বীকাৰ কৰে, তেন্তে তেওঁ তেওঁলোকক শাস্তি স্বৰূপে পৰৱৰ্তী সাতটা অৱতাৰৰ বাবে নপুংসক হ'ব বুলি অভিশাপ দিছিল। এই মহাকাব্যখনক বহুচৰা মাতা পন্থাৰ মূল বুলি ধৰা হয়, সেই অনুসৰি তেওঁৰ ভক্তসকলে স্ব-যৌনাগচ্ছেদ কৰি ব্ৰহ্মচাৰী হৈ থকাৰ প্ৰয়োজন। 

## তথ্যসূত্ৰ

শ্ৰেণী:হিন্দু দেৱী
ৰাজীৱ গান্ধী কিশোৰী সবলীকৰণ আঁচনি

**ৰাজীৱ গান্ধী কিশোৰী সবলীকৰণ আঁচনি** চমুকৈ **সবলা আঁচনি** ভাৰত চৰকাৰৰ দ্বাৰা পৰিচালনা কৰা কিশোৰী সবলীকৰণ বাবে আঁচনি। ২০১১ চনত এই যোজনা প্ৰৱৰ্তন কৰা হৈছিল আৰু মহিলা আৰু শিশু বিকাশ মন্ত্ৰালয়ে ইয়াক ৰূপায়ণ কৰে। উক্ত আঁচনিৰ অধীনত ১১-১৮ বছৰৰ বয়সৰ কিশোৰীসকলক সাঙুৰি লোৱা হৈছে। ১১ৰ পৰা ১৮ বছৰ বয়সৰ কিশোৰীসকলক পুষ্টি, স্বাস্থ্যৰ যতন আৰু দক্ষতা প্ৰদানৰ জৰিয়তে সবলীকৰণ কৰাই ‘সবলা’ আঁচনিখনৰ মুখ্য উদ্দেশ্য।

## ইতিহাস
২০০০-০১ চনত ভাৰত চৰকাৰে কিশোৰীসকলৰ সশক্তিকৰণৰ আঁচনি আৰম্ভ কৰিছিল। আঁচনিখন ২০০৯ চনলৈকে অব্যাহত আছিল। ইয়াক দেশৰ ২০০খন পিছপৰা জিলাত কাৰ্যকৰী কৰা হৈছিল। মহিলা আৰু শিশু বিকাশ মন্ত্ৰালয়ৰ সৌজন্যত ২০১১ চনৰ ১ এপ্ৰিল তাৰিখৰ পৰা সবলা নামেৰে সমগ্ৰ দেশতে একেটা আঁচনি ৰূপায়ণ কৰা হৈছিল। আঁচনিখনৰ অৰ্থনৈতিক বোজা কেন্দ্ৰই ১০০ শতাংশ বহন কৰি আছে। 

## উদ্দেশ্য
আঁচনিখনৰ মুখ্য উদ্দেশ্যসমূহ হৈছে 
* কিশোৰীসকলৰ আত্ম-বিকাশ আৰু সবলীকৰণ সক্ষম কৰিবলৈ তেওঁলোকৰ পুষ্টি আৰু স্বাস্থ্যৰ স্থিতি উন্নত কৰা। 
* স্বাস্থ্য, পৰিচ্ছন্নতা, পুষ্টি, কৈশোৰ প্ৰজনন আৰু যৌন স্বাস্থ্য আৰু পৰিয়াল আৰু শিশুযত্নৰ বিষয়ে সজাগতা বৃদ্ধি কৰা। 
* ঘৰ-আধাৰিত দক্ষতা, জীৱন দক্ষতা উন্নত কৰা আৰু বৃত্তিগত দক্ষতাৰ বাবে ৰাষ্ট্ৰীয় দক্ষতা বিকাশ কাৰ্যসূচীৰ সৈতে একত্ৰিত কৰা
* স্কুলৰ কিশোৰীসকলৰ পৰা আনুষ্ঠানিক/অনানুষ্ঠানিক শিক্ষালৈ মূলসুঁতিলৈ অনা
* বিদ্যমান ৰাজহুৱা সেৱা যেনে প্ৰাথমিক স্বাস্থ্য কেন্দ্ৰ, সম্প্ৰদায় স্বাস্থ্য কেন্দ্ৰ, ডাকঘৰ, বেংক, আৰক্ষী থানা আদিৰ বিষয়ে তথ্য/নিৰ্দেশনা প্ৰদান কৰা। 

## বিৱৰণ
এই আঁচনিৰ অধীনত কিশোৰীসকলক প্ৰতি বছৰত ৩০০ দিনৰ বাবে ৬০০ কেলৰিযুক্ত অতিৰিক্ত পুষ্টি, ১৮-২০ গ্ৰাম প্ৰ’টিনযুক্ত আহাৰ যোগান ধৰা হয়। ইয়াৰ উপৰি কিশোৰীসকলক স্বাস্থ্য পৰীক্ষা, সংমোদন সেৱা, পুষ্টি আৰু স্বাস্থ্য শিক্ষা, পৰিয়াল কল্যাণ পৰামৰ্শদান, দক্ষতা বিকাশ শিক্ষা, ৰাজহুৱা সেৱা লাভৰ শিক্ষা আৰু বৃত্তিগত প্ৰশিক্ষণ আদিৰ সুবিধসমূহ প্ৰদান কৰা হয়। অসমত অংগনবাড়ী কেন্দ্ৰসমূহত ‘সবলা’ আঁচনি ৰূপায়িত হয়। বৰ্তমান ১৯,২৯৮টা অংগনবাড়ী কেন্দ্ৰত আঁচনিখন ৰূপায়ণ কৰি থকাৰ উপৰি ৭৮টা প্ৰকল্পত আঁচনিখন কাৰ্যক্ষম হৈ আছে। 

এই আঁচনি অনুসৰি কিশোৰীসকলক নিম্নলিখিত ধৰণে সেৱা একত্ৰিত ৰূপত প্ৰদান কৰা হয়:
* পুষ্টিৰ ব্যৱস্থা
* লো আৰু ফলিক এচিড পৰিপূৰক টেবলেট
* স্বাস্থ্য পৰীক্ষা আৰু সংমোদন সেৱাসমূহ
* পুষ্টি আৰু স্বাস্থ্য শিক্ষা
* পৰিয়াল কল্যাণ, কৈশোৰ প্ৰজনন আৰু যৌন স্বাস্থ্য, শিশু যত্ন পদ্ধতি আৰু গৃহ ব্যৱস্থাপনা ৰ ওপৰত পৰামৰ্শ/নিৰ্দেশনা
* জীৱন দক্ষতা শিক্ষা আৰু ৰাজহুৱা সেৱা প্ৰাপ্ত কৰা
* ৰাষ্ট্ৰীয় দক্ষতা বিকাশ নীতিৰ অধীনত ১৬ বছৰ বা তাতকৈ অধিক বয়সৰ ছোৱালীৰ বাবে বৃত্তিমূলক প্ৰশিক্ষণৰ ব্যৱস্থা কৰা। 

ইয়াৰ অধীনত কিশোৰীসকলক লো আৰু প্ৰ'টিন টেবলেট আৰু অন্যান্য অত্যাৱশ্যকীয় পুষ্টি প্ৰদান কৰা হয়। আঁচনিখন ১১ৰ পৰা ১৪ বছৰ বয়সৰ ছোৱালীৰ বাবে মধ্যাহ্ন ভোজন আঁচনিৰ দ্বাৰা আৰু ১৫ৰ পৰা ১৮ বছৰ বয়সৰ কিশোৰীসকলৰ বাবে অংগনৱাড়ী কেন্দ্ৰৰ পৰা ৰূপায়ণ কৰা হয়। আঁচনিখনে প্ৰতি কিশোৰীৰ বাবে প্ৰতিদিনে ৫ টকা মূল্যৰ পুষ্টিৰ বাবে ব্যয়ৰ ব্যৱস্থা কৰিছে।

## যোগ্যতা
এই কাৰ্যসূচীত দেশৰ সকলো ৰাজ্য আৰু কেন্দ্ৰীয় শাসিত ২০০খন নিৰ্বাচিত জিলাৰ সকলো একত্ৰিত শিশু উন্নয়ন সেৱা প্ৰকল্পৰ অধীনত ১১ বছৰৰ বয়সৰ পৰা ১৮ বছৰ বয়সৰ কেৱল বিদ্যালয়ৰ বাহিৰৰ কিশোৰীসকলক সামৰি লোৱা হৈছে। লক্ষ্য গোটক ১১-১৫ বছৰ আৰু ১৫-১৮ বছৰ বয়সত উপ গোটত বিভক্ত কৰা হৈছে।

## তথ্য উৎস

শ্ৰেণী:ভাৰতৰ চৰকাৰী যোজনা আৰু নীতি
উমা চক্ৰৱৰ্তী

**উমা চক্ৰৱৰ্তী**(, (জন্ম-২০ আগষ্ট, ১৯৪১)) হৈছে এগৰাকী ভাৰতীয় ইতিহাসবিদ আৰু চলচ্চিত্ৰ-নিৰ্মাতা৷ ১৯৮০ৰ দশকৰ পৰাই উমা চক্ৰৱৰ্তীয়ে ভাৰতীয় ইতিহাস সম্বন্ধে লিখিবলৈ লয়৷ তেখেতে লিংগ, জাতি আৰু সামাজিক শ্ৰেণীক আধাৰ হিচাপে লৈ বেছিভাগ লেখা লিখিবলৈ আৰম্ভ কৰে৷ তেখেতে সাতখনকৈ গ্ৰন্থ প্ৰকাশ কৰে৷ উমা চক্ৰৱৰ্তীৰ কৰ্মৰাজিয়ে মূলতঃ বৌদ্ধধৰ্মৰ ইতিহাস,  প্ৰাচীন ভাৰত আৰু ঊনবিংশ শতিকাৰ ভাৰতক সামৰি লৈছে৷

কেৰেলাৰ পালাঘাটস্থিত এটি আমোলাৰ পৰিয়ালত জন্মলাভ কৰা উমা চক্ৰৱৰ্তীয়ে দিল্লী আৰু বাংগালোৰত নিজৰ প্ৰাৰম্ভিক শিক্ষা সমাপ্ত কৰে৷ বেনাৰস হিন্দু বিশ্ববিদ্যালয়ৰ পৰা তেখেতে ইতিহাসত স্নাতকোত্তৰ ডিগ্ৰী লাভ কৰি শিক্ষকতা আৰম্ভ কৰে৷ দিল্লী বিশ্ববিদ্যালয়ৰ অধীনস্থ মিৰাণ্ডা হাউছত উমা চক্ৰৱৰ্তীয়ে এগৰাকী শিক্ষাবিদ হিচাপে প্ৰতিষ্ঠা লাভ কৰে৷ এইখন শিক্ষানুষ্ঠানত তেখেতে ১৯৬৬ চনৰ পৰা ১৯৯৮ চনলৈকে শিক্ষকতা কৰে৷ তেখেতৰ প্ৰথমখন গ্ৰন্থ হৈছে-*Social Dimensions of Early Buddhism* (বৌদ্ধধৰ্মৰ আদিছোৱাত সমাজ মাত্ৰিকতা, ১৯৮৭)৷ ডক্তৰেট ডিগ্ৰীৰ বাবে গৱেষণা-কাৰ্যত জড়িত হৈ থকাৰ পৰিণতিস্বৰূপে এই গ্ৰন্থখন প্ৰকাশিত হয়৷ তেখেতৰ আন এখন সফল গ্ৰন্থ হৈছে-*Rewriting History: The Life and Times of Pandita Ramabai* (ইতিহাসৰ পুনৰ্লিখন: পণ্ডিত ৰামাবাইৰ জীৱন আৰু সময়, ১৯৯৮) আৰু *Gendering Caste through a Feminist Lens* (২০০২)৷ আটাইকেইখন গ্ৰন্থই শিক্ষাবিদ আৰু পঢ়ুৱৈসকলে আদৰি লৈছে৷

ভাৰতীয় উপ-মহাদেশত নাৰীৰ ইতিহাস আৰু নাৰীবাদীৰ ইতিহাস সম্পৰ্কে গভীৰভাৱে চৰ্চা কৰা ইতিহাসবিদসকলৰ ভিতৰত উমা চক্ৰৱৰ্তী অন্যতম৷ তেখেতক ভাৰতৰ হোৱা নাৰীৰ আন্দোলনৰ প্ৰতিষ্ঠাপক মাতৃ হিচাপে গণ্য কৰা হয়৷ নাৰীবাদী বিষয়সমূহত জড়িত হোৱাৰ উপৰি তেখেত গণতান্ত্ৰিক অধিকাৰৰো সক্ৰিয় কৰ্মী৷ তেখেতে গুজৰাটৰ ন্যায়ৰ বাবে বহুকেইখন তথ্য-অনুসন্ধানী সমিতিত অংশগ্ৰহণ কৰিছে৷ সমসাময়িক নাৰীৰ অধিকাৰ আৰু মানৱাধিকাৰ সম্পৰ্কে তেখেতে বাতৰিকাকততো প্ৰবন্ধ লিখে৷ 

উমা চক্ৰৱৰ্তীয়ে এতিয়ালৈকে চাৰিখন তথ্যচিত্ৰ পৰিচালনা কৰিছে৷ সেইকেইখন হৈছে-*A Quiet Little Entry*, *Fragments of a Past*, *Ek Inquilab Aur Aaya: Lucknow 1920-1949*, আৰু *Prison Diaries*৷ অন্যান্য বিষয়ৰ লগতে তথ্যচিত্ৰকেইখনে ভাৰতত নাৰীৰ ইতিহাসকো উপস্থাপন কৰিছে৷ 
## প্ৰাৰম্ভিক জীৱন
১৯৪১ চনৰ ২০ আগষ্টত উমা চক্ৰৱৰ্তীৰ দিল্লীত জন্ম হয়৷  তেখেতৰ পিতৃ আছিল এগৰাকী অসামৰিক সেৱাৰ বিষয়া৷ তেওঁলোকৰ প্ৰকৃত ঘৰ আছিল কেৰেলাৰ পালঘাটত৷ উমা চক্ৰৱৰ্তীয়ে প্ৰথমতে দিল্লী পাব্লিক স্কুলত পঢ়ে আৰু পাছলৈ বাংগালোৰত থকা মাউণ্ট কাৰ্ণেল কলেজত নামভৰ্তি কৰে৷ তাৰপিছত তেখেতে বাংগালোৰৰ আইন মহাবিদ্যালয়ত আইন অধ্যয়ন কৰে আৰু একেটা সময়তে বেনাৰস হিন্দু বিশ্ববিদ্যালয়ৰ পৰা ইতিহাসত স্নাতকোত্তৰ ডিগ্ৰী অৰ্জন কৰে৷
## ব্যক্তিগত জীৱন
সমাজতত্ত্ববিদ আনন্দ চক্ৰৱৰ্তীৰ লগত উমা চক্ৰৱৰ্তীৰ বৈবাহিক জীৱন আৰম্ভ হয়৷ তেওঁলোকৰ উপালি নামৰ এগৰাকী কন্যা আৰু সিদ্ধাৰ্থ নামেৰে এটি পুত্ৰ সন্তান আছে৷ পতি আৰু পুত্ৰৰ সৈতে তেখেত বৰ্তমান দিল্লীত থাকে৷
## বাহ্যিক সংযোগ
* সাক্ষাৎকাৰ: ডা০ উমা চক্ৰৱৰ্তী Gender Studies Journal, Vol. I(3), Gender Studies Journal, Vol. I(4), Delhi University, November 2011.
* Conceptualising Brahmanical Patriarchy in Early India: Gender, Caste, Class and State. EPW, April 3, 1993. Pdf.

## তথ্যসূত্ৰ
শ্ৰেণী:জীৱিত ব্যক্তি
শ্ৰেণী:ভাৰতৰ ইতিহাসবিদ
দনু

হিন্দু কিংবদন্তি মতে **দনু** (সংস্কৃত: दनु) হৈছে দানৱসকলৰ মাতৃ। ঋকবেদতো দনু নামৰ এগৰাকী হিন্দু প্ৰাথমিক দেৱীৰ কথা উল্লেখ কৰা হৈছে। ঋকবেদত দনুক ইন্দ্ৰ বধ কৰা বৃত্ৰ নামৰ এটা পৈশাচিক সৰ্পৰ মাতৃ বুলি কোৱা হৈছে। পৰৱৰ্তী কালত তেওঁক প্ৰজাপতি দক্ষ আৰু তেওঁৰ পত্নী পাঞ্চজানী কন্যা আৰু ঋষি কাশ্যপৰ সহধৰ্মিনী বুলি কোৱা হৈছে। দনুৰ তিনিজন উল্লেখযোগ্য পুত্ৰ হৈছে শুম্ভ, নিশুম্ভ, নমুছি।

## নাম
“বৰষুণ” বা “তৰল”ৰ বাবে ব্যৱহাৰ কৰা শব্দ হিচাপে দনু শব্দটো আবেস্তা ভাষাৰ (Avestan) দনু (dānu) অৰ্থাৎ "নদী", আৰু লগতে ডন, ডানুবি, ডিনিপাৰ, ডিনিষ্ট্ৰ আদি নদীৰ নামৰ সৈতে তুলনা কৰা হয়। নেপালত দনু নামৰ এখন নদী আছে। "তৰল" শব্দটো সাধাৰণতে নিৰপেক্ষ, কিন্তু ঋকবেদত ইয়াক স্ত্ৰীবাচক শব্দ হিচাপে ব্যৱহাৰ কৰা দেখা যায়।

## তথ্য সংগ্ৰহ

শ্ৰেণী:হিন্দু কিংবদন্তি
শ্ৰেণী:হিন্দু দেৱী
ভনিতা মাথিল

**ভণিতা মাথিল** () আক্ষৰিক ভাবে 'মহিলাৰ দেৱাল' লিংগ সমতা বজাই ৰখা আৰু লিংগ বৈষম্যৰ বিৰুদ্ধে প্ৰতিবাদ কৰাৰ বাবে ভাৰতৰ কেৰালা ৰাজ্যত ২০১৯ চনৰ ১ জানুৱাৰী তাৰিখে গঠন কৰা এক মানৱ শৃংখলা আছিল। দেৱালখন কেৱল মহিলাৰ দ্বাৰা গঠন কৰা হৈছিল আৰু কাছাৰগোডৰ পৰা তিৰুঅনন্তপুৰমলৈ প্ৰায় ৬২০ কিলোমিটাৰ বা ৩৯০ মাইল দূৰত্বলৈ সম্প্ৰসাৰিত কৰা হৈছিল। এই অনুষ্ঠানটোত প্ৰায় তিনিৰ পৰা ৫০ লাখ মহিলাই অংশগ্ৰহণ কৰিছিল। কেৰালাৰ বিখ্যাত সবৰীমালা মন্দিৰত প্ৰৱেশ নিয়মত লিংগ বৈষম্যৰ বিৰুদ্ধে প্ৰতিবাদ কৰা ইয়াৰ অন্যতম উদ্দেশ্য আছিল।

## পটভূমি
কেৰালাৰ স্বামী আয়েপ্পাৰ প্ৰতি উছৰ্গিত সবৰীমালা মন্দিৰত পৰম্পৰাগতভাৱে ১০ৰ পৰা ৫০ বছৰ বয়সৰ মহিলাসকলক আয়াপ্পাৰ উপাসনা কৰিবলৈ প্ৰৱেশ কৰা নিষিদ্ধ। কিছুমান লোকে দাবী কৰিছিল যে ঋতুস্ৰাৱ অশুদ্ধ হোৱাৰ বাবে মহিলাসকলক নিষিদ্ধ কৰা হৈছিল। কিন্তু ভক্তসকলে দাবী কৰিছিল যে দেৱতাৰ ব্ৰহ্মচাৰী প্ৰকৃতিৰ বাবে তেওঁলোকক অনুমতি দিয়া নহয়।  ২০১৮ চনৰ ছেপ্টেম্বৰ মাহত ভাৰতৰ উচ্চতম ন্যায়ালয়ে এক ঐতিহাসিক ৰায়ত সকলো বয়সৰ মহিলাক মন্দিৰত প্ৰৱেশ কৰিবলৈ অনুমতি দিয়ে আৰু কয় যে জৈৱিক পাৰ্থক্যৰ ওপৰত আধাৰিত যিকোনো বৈষম্য স্পষ্টভাৱে অসাংবিধানিক। ৰাজ্যখনৰ শাসকীয় মিত্ৰজোঁট বাওঁ গণতান্ত্ৰিক মৰ্চাৰ শাসকীয় মিত্ৰজোঁটে এই ৰায়ক আদৰণি জনাইছিল। আনহাতে ভাৰতীয় জনতা পাৰ্টি আৰু ভাৰতীয় জাতীয় কংগ্ৰেছৰ দৰে বিৰোধী দলে এই ৰায়ৰ বিৰোধিতা কৰি প্ৰতিবাদ আৰম্ভ কৰিছিল। বহুতো হিন্দু গোটে এই ৰায় আৰু ৰাজ্য চৰকাৰৰ ইয়াক কাৰ্যকৰী কৰাৰ সিদ্ধান্তৰ বিৰুদ্ধে প্ৰতিবাদ কৰিছিল।

## মহিলাৰ দেৱাল
২০১৮ চনৰ ১৫ ডিচেম্বৰত কেৰালাৰ মুখ্যমন্ত্ৰী পিনাৰাই বিজয়নে ১৭৬টা সামাজিক আৰু ৰাজনৈতিক সংগঠনৰ সৈতে বৈঠকৰ পিছত ঘোষণা কৰে যে ৰাজ্যখনৰ নৱজাগৰণৰ মূল্যবোধ সুৰক্ষিত কৰাৰ বাবে নৱবৰ্ষৰ দিনা 'ভণিতা মাথিল' অৰ্থাৎ মানৱ শৃংখলা ৰূপত মহিলাৰ দেৱাল অনুষ্ঠিত কৰা হ'ব। প্ৰভা বৰ্মায়ে অনুষ্ঠানটোৰ বাবে এটা থীম গীত মুকলি কৰা হয়।

২০১৯ চনৰ ১ জানুৱাৰী তাৰিখে আবেলি ৪:০০ বজাত কেৰালা ৰাজ্যৰ ৰাষ্ট্ৰীয় ঘাইপথৰ কাষত প্ৰায় তিনিৰ পৰা পাঁচ নিযুত মহিলাই প্ৰায় ৬২০ কিলোমিটাৰ বা 390 মাইল সুদীৰ্ঘ মানৱ শৃংখলা তৈয়াৰ কৰি মহিলাৰ দেৱালখন গঠন কৰিছিল।  ৰাজ্যখনৰ উত্তৰ প্ৰান্তত কেৰালাৰ স্বাস্থ্য আৰু সামাজিক ন্যায় মন্ত্ৰী কে. কে. শৈলজাই কাছাৰগোডত দেৱালখন আৰম্ভ কৰিছিল আৰু ভাৰতৰ কমিউনিষ্ট পাৰ্টিৰ নেতা বৃন্দা কাৰাটৰ সৈতে দক্ষিণৰ তিৰুঅনন্তপুৰমত সমাপ্ত কৰা হয়। ৰাষ্ট্ৰীয় স্বয়ংসেৱক সংঘ আৰু ভাৰতীয় জনতা পাৰ্টীৰ কৰ্মীসকলে কাছাৰগোডৰ দেৱালত আক্ৰমণ কৰাৰ চেষ্টা কৰিছিল বুলি স্থানীয় গণমাধ্যমৰ প্ৰতিবেদনত প্ৰকাশ পাইছিল।

একেদিনাই কেৰালাত অনুষ্ঠিত অনুষ্ঠানটোৰ সমৰ্থনত নতুন দিল্লী, মুম্বাই, আৰু চেন্নাইকে ধৰি অন্যান্য ভাৰতীয় চহৰসমূহত ভণিতা মাথিলৰ সৈতে একত্ৰিত হৈ মহিলা দেৱালৰ আয়োজন কৰা হৈছিল।

কেৰালাৰ মহিলা দেৱালখন এতিয়ালৈকে নিৰ্মাণ কৰা বিশ্বৰ চতুৰ্থ সৰ্ববৃহৎ মানৱ শৃংখলা হিচাপে পৰিগণিত হৈ পৰিছে আৰু কেৱল মহিলাৰ দ্বাৰা গঠিত সৰ্ববৃহৎ মানৱ শৃংখলা হিচাপে বিশ্ব অভিলেখো সৃষ্টি কৰিছে।

## তথ্য উৎস

শ্ৰেণী:ভাৰতত প্ৰতিবাদ
শ্ৰেণী:ভাৰতত নাৰীৰ অধিকাৰ
ফুলকোঁৱৰ-মণিকোঁৱৰৰ গীত

**ফুলকোঁৱৰ-মণিকোঁৱৰৰ গীত** হৈছে এক শ্ৰেণীৰ আখ্যানমূলক গীত। শঙ্কৰদেউ ৰজা কোনো কোনোৰ মতে শঙ্কৰদেউৰ পুত্ৰ মণিকোঁৱৰ আৰু মণিকোঁৱৰৰ পুত্ৰ ফুলকোঁৱৰক মূল চৰিত্ৰ হিচাপে লৈ আৰু মণিকোঁৱৰ আৰু ফুলকোঁৱৰৰ প্ৰেম কাহিনী দুটাক কেন্দ্ৰীয় বিষয়বস্তু হিচাপে লৈ ফুলকোঁৱৰ-মণিকোঁৱৰৰ গীত ৰচিত হৈছে। অসমীয়া লোক কবিতাসমূহৰ ভিতৰত ফুলকোঁৱৰ-মণিকোঁৱৰৰ গীতৰ যথেষ্ট গুৰুত্ব আছে।

অসমীয়া সাহিত্যৰ বুৰঞ্জী প্ৰণেতাসকলে এই গীতক অসমীয়াৰ উমৈহতীয়া সম্পদ হিচাপে স্থান দিলেও অসমৰ অন্যতম জাতি গোষ্ঠী সোণোৱাল কছাৰীসকলৰ সৈতে এই গীতৰ এৰাব নোৱৰা সম্পৰ্ক এটা দেখিবলৈ পোৱা যায়। গুণেশ্বৰ সোণোৱালে লিখিছে– ‘‘এই গীতবোৰ বৰ বিষাদৰ গীত। ফুলকোঁৱৰৰ গীত গালে বৰষুণ হয় বুলি সোণোৱালসকলে বিশ্বাস কৰে। খৰাং হ’লে এই গীত গাই বৰষুণ মতাৰ লোকবিশ্বাস এটা প্ৰচলিত আছে। মৰাণসকলৰ পৰম্পৰাগত ধৰ্ম হুঁচৰিত ফুলকোঁৱৰ-মণিকোঁৱৰৰ গীত পৰিৱেশন কৰা হয়৷

## বিষয়বস্তু
ফুলকোঁৱৰ-মণিকোঁৱৰৰ গীতৰ প্ৰধান বিষয়বস্তু হৈছে প্ৰেম কাহিনী। ফুলকোঁৱৰ-মণিকোঁৱৰৰ গীতৰ জনশ্ৰুতিমূলক কাহিনীটো এনেধৰণৰ– শংখদেউ ৰজা অপুত্ৰক আছিল বাবে ৰাণী ময়নামতীয়ে স্তুতি-মিনতিৰে জলকোঁৱৰক সন্তুষ্ট কৰাত সগৰ্ভা হৈ এটি পুত্ৰ সন্তান লাভ কৰে, যাৰ নাম মণিকোঁৱৰ। কিন্তু গণকৰ হিচাপে অনুসৰি মণিকোঁৱৰৰ আয়ুস মাথোঁন ষোল্ল বছৰ। মণিকোঁৱৰে ৰাজমন্ত্ৰীৰ কন্যা কাচন কুঁৱৰী]ঋক বিয়া কৰালে। কিন্তু ভৱিষ্যত বাণী অনুসৰি যথাসময়ত জলকুঁৱৰীয়ে মণিকোঁৱৰক হৰি নিলে। পাছত কাচন কুঁৱৰীৰ গৰ্ভত ফুলকোঁৱৰৰ জন্ম হ’ল। ডাঙৰ হৈ আহি ফুলকোঁৱৰে দেউতাকৰ পৰিচয় বিচাৰিবলৈ ল’লে আৰু দেউতাক হেৰুৱাৰ কাহিনী জানিব পাৰি ফুলকোঁৱৰে দেউতাকক বিচাৰি উলিওৱাৰ সংকল্প ল’লে। মাকক খাটনি ধৰি ধৰি অৱশেষত ফুলকোঁৱৰে ককাদেউতাকে বাঢ়ৈৰ হতুৱাই সাজি দিয়া কাঠৰ পখীঘোঁৰাত উঠি ফুলকোঁৱৰ দেউতাকৰ সন্ধানত উৰা মাৰিলে। বিজুলি সঞ্চাৰে ছমাহৰ বাট একেদিনাই গৈ ককাকে পাছলৈ উলটি নাচাবলৈ বুলি দিয়া হাক বচন পাহৰি ফুলকোঁৱৰে কিমাননো আহিলোঁ বুলি পাছলৈ ঘূৰি চালে আৰু লগে লগে কাঠৰ পখীঘোঁৰাৰ পাখি ছিগি বাৰে বছৰ কাল নুফুলাকৈ থকা দিজাই মালিনী বুঢ়ীৰ ফুলনিত পৰিলগৈ। ফুলকোঁৱৰে ফুলনিত নমাৰ লগে লগেই ফুলনি ফুলেৰে জাতিষ্কাৰ হৈ উঠিল। পাছত মালিনী বুঢ়ীৰ যোগেদি সেই ঠাইৰ ৰজাৰ কণ্যা পচতুলাৰ লগত ফুলকোঁৱৰৰ গোপন প্ৰণয় ঘটিল আৰু পচতুলা সন্তান সম্ভৱা হ’ল। পাছত সেই দেশৰ ৰজাই পচতুলাক ফুলকোঁৱৰলৈ বিয়া দিলে। অৰুণা-জগৰা তেওঁলোকৰে সন্তান।

## ৰচনা কাল
	ফুলকোঁৱৰ-মণিকোঁৱৰৰ গীতৰ ৰচনাৰ সঠিক সময় নিৰ্ণয় কৰিব নোৱাৰি।

## বৈশিষ্ট্য
ফুলকোঁৱৰ-মণিকোঁৱৰৰ গীতৰ মূল বৈশিষ্ট্যসমূহ হৈছে–
# অলৌকিকতাৰ প্ৰকাশ
# ৰচনাৰীতিৰ সৰলতা
# অসমীয়া গ্ৰাম্য জনজীৱনৰ চিত্ৰ প্ৰকাশ
# স্বৰবৃত্ত ত্ৰিপদী ছন্দ বিশিষ্ট
# ছন্দ বা সুৰৰ লয় ৰাখিবৰ বাবে স্থান বিশেষে মূল ভাবৰ লগত সংগতি থকা বা নথকা একোফাঁকি গৌণ পদৰ ব্যৱহাৰ আদি।

## তথ্যসূত্ৰ

#

শ্ৰেণী:অসমৰ সংগীত
কুমাৰী (দেৱী)

**কুমাৰী** বা **কুমাৰী দেৱী** বা **জীৱন্ত দুৰ্গা** হৈছে নেপালকে আদি কৰি এছিয়াৰ ধৰ্মীয় পৰম্পৰাত দৈৱিক নাৰী শক্তি বা দেৱীৰ স্বৰূপ হিচাপে কমবয়সীয়া কুমাৰী ছোৱালীক উপাসনা কৰাৰ পৰম্পৰা। সংস্কৃত ভাষাত কুমাৰী শব্দৰ অৰ্থ হৈছে "ঋতুমতী নোহোৱা সৰু ছোৱালী।" 

নেপালত কুমাৰী বুলিলে নেপালী নৱাৰী বৌদ্ধ সম্প্ৰদায়ৰ শাক্য জাতিৰ পৰা নিৰ্বাচিত এগৰাকী ঋতুমতী নোহোৱা ছোৱালীক বুজা যায়। কুমাৰীক দেশখনৰ হিন্দুসকলৰ একাংশই শ্ৰদ্ধা আৰু উপাসনা কৰে। সমগ্ৰ নেপালত কেইবাগৰাকীও কুমাৰী আছে আৰু কিছুমান চহৰত কুমাৰীৰ সংখ্যা একাধিক। ইয়াৰে মাজত সৰ্বাধিক জনাজাত কুমাৰীগৰাকী হৈছে কাঠমাণ্ডুৰ ৰাজকীয় কুমাৰী আৰু তেওঁ চহৰখনৰ মাজমজিয়াত থকা কুমাৰী ঘৰত বাস কৰে। এইগৰাকী কুমাৰীৰ বাছনি প্ৰক্ৰিয়াটো বিশেষভাৱে কঠোৰ। ২০১৭ চনলৈকে ৰাজকীয় কুমাৰী হৈছে তিনি বছৰ বয়সৰ তৃষ্ণা সিংহা আৰু তেওঁক ২০১৭ চনৰ ছেপ্টেম্বৰত নেপালৰ ৰাজতন্ত্ৰৰ স্থান লোৱা মাওবাদী চৰকাৰে অধিষ্ঠিত কৰিছিল। ২০১৪ চনৰ এপ্ৰিলত পাটনৰ কুমাৰী হিচাপে নিৰ্বাচিত উনিকা বজ্ৰাচাৰ্য হৈছে আটাইতকৈ গুৰুত্বপূৰ্ণ জীৱন্ত দেৱীৰ দ্বিতীয়গৰাকী।

কাঠমাণ্ডু উপত্যকাত কুমাৰী প্ৰথা এক বিশেষভাৱে প্ৰচলিত। কুমাৰীক দুৰ্গা দেৱীৰ স্বৰূপ তালেজুৰ অৱতাৰ বুলি বিশ্বাস কৰা হয়। যেতিয়া কুমাৰীগৰাকীৰ প্ৰথম ঋতুস্ৰাৱ আৰম্ভ হয় তেতিয়াই দেৱীয়ে তেওঁৰ শৰীৰ ত্যাগ কৰে বুলি বিশ্বাস কৰা হয়। গুৰুতৰ ৰোগ বা আঘাতৰ ফলত অত্যধিক ৰক্তক্ষৰণ হোৱাৰ ফলতো দেৱীয়ে কুমাৰীৰ দেহ ত্যাগ কৰে বুলি বিশ্বাস কৰা হয়। 

কুমাৰী পৰম্পৰা কেৱল নেপালৰ কেইখনমান চহৰতেই আছে। ইয়াৰ ভিতৰত আছে কাঠমাণ্ডু, ললিতপুৰ, ভক্তপুৰ, চাংখু আৰু বুঙ্গামতী। কুমাৰীৰ বাছনি প্ৰক্ৰিয়া আৰু ভূমিকা চহৰভেদে ভিন্ন হয়।

## নামকৰণ
জ্ঞানাৰ্ণৱ ৰুদ্ৰায়মালা তন্ত্ৰ আদি হিন্দু শাস্ত্ৰত এগৰাকী কুমাৰীক তেওঁৰ বয়সৰ ওপৰত নিৰ্ভৰ কৰি বিভিন্ন নাম দিয়া হয়:

নেপালত কুমাৰীসকলক কেৱল এদিনৰ বাবে উপাসনা কৰা হয়। সাধাৰণতে ঋতুমতী হোৱাৰ কাৰণে ১৬ বছৰৰ অধিক বয়সৰ কন্যা কুমাৰী হ'ব নোৱাৰে। বুঙ্গামতীত কুমাৰী গৰাকী তেওঁৰ প্ৰথম গাখীৰ দাঁত সৰি নোযোৱালৈকে অধিষ্ঠিত হৈ থাকে।
## পৌৰাণিক উপাখ্যান
শাস্ত্ৰ অনুসৰি কোলাসুৰ বধৰ দ্বাৰা কুমাৰী পূজাৰ উদ্ভৱ হয়। আখ্যান অনুসৰি, কোলাসুৰে এসময়ত স্বৰ্গ-মৰ্ত্য অধিকাৰ কৰাত বাকি বিপন্ন দেৱ গণ মহাকালীৰ শৰণাপন্ন হয়। সেই দেৱতা সকলৰ আহ্বানত দেৱীয়ে কুমাৰী ৰূপে পুনৰজন্ম লয় আৰু কোলাসুৰক বধ কৰে। ইয়াৰ পিছৰে পৰা মৰ্ত্যত কুমাৰী পূজাৰ প্ৰচলন আৰম্ভ হয় বুলি বিশ্বাস কৰা হয়। 

## বিতৰ্ক
২০০৭ চনৰ ৩ জুলাইত মেৰিলেণ্ডৰ ডাউনটাউন চিলভাৰ স্প্ৰিংত আমেৰিকান ফিল্ম ইনষ্টিটিউট/ডিস্কভাৰী চেনেলৰ তথ্যচিত্ৰ মহোৎসৱ চিলভাৰডক্সত *লিভিং গডেছ* শীৰ্ষক চলচ্চিত্ৰখনৰ উন্মোচনী অনুষ্ঠানত অংশগ্ৰহণ কৰিবলৈ আমেৰিকা ভ্ৰমণ কৰাৰ পিছত সজনী শাক্যক ভক্তপুৰৰ কুমাৰী পদৰ পৰা বিতাড়িত কৰা হয়। জ্যেষ্ঠ লোকসকলৰ মতে এই ভ্ৰমণে তেওঁৰ বিশুদ্ধতাক কলংকিত কৰিছিল। এই ঘটনাৰ কেইসপ্তাহমানৰ পিছত সজানি শাক্যৰ গৃহচহৰৰ মন্দিৰ কৰ্তৃপক্ষই তেওঁলোকৰ পূৰ্বৰ কয় যে তেওঁ ভ্ৰমণৰ সময়ত কৰা যিকোনো পাপ নাশ কৰিবৰ বাবে "শুদ্ধিকৰণ" অনুষ্ঠানত অংশগ্ৰহণ কৰিবলৈ কুমাৰীগৰাকীয়ে ইচ্ছা প্ৰকাশ কৰাত তেওঁৰ এই পদবী চ্যুত কৰা নহ'ব।
## তথ্যসূত্ৰ

শ্ৰেণী:হিন্দু দেৱী
ডেল কাৰ্নেগী

**ডেল কাৰ্নেগী** (, ২৪ নৱেম্বৰ, ১৮৮৮ – ১ নৱেম্বৰ, ১৯৫৫) আমেৰিকা যুক্তৰাষ্ট্ৰৰ এগৰাকী লেখক আৰু প্ৰবক্তা আছিল। তেওঁ আত্ম-উন্নয়ন, বিক্ৰয়গুণ, কৰ্পোৰেট প্ৰশিক্ষণ, ৰাজহুৱা কথন আৰু আন্তঃ-ব্যক্তিগত দক্ষতা আদি বিষয়ক পাঠ্যক্ৰমসমূহৰ বিকাশ ঘটাইছিল। মিছৌৰীৰ জন্ম গ্ৰহণ কৰা কাৰ্নেগীয়ে সাম্প্ৰতিক কালতো জনপ্ৰিয় *হাও টু ৱিন ফ্ৰেণ্ডছ এণ্ড ইনফ্লুৱেঞ্চ পিপল* (১৯৩৬) শীৰ্ষক গ্ৰন্থৰ ৰচনা কৰিছিল। *হাও টু ষ্টপ ভেৰিং এণ্ড ষ্টাৰ্ট লিভিং* (১৯৪৮), *লিংকন দ্য আননওন* (১৯৩২) আদি তেওঁৰ আন কেইখনমান গ্ৰন্থ। আনৰ প্ৰতি নিজৰ আচৰণ সলনি কৰি তেওঁলোকৰ আচৰণ সলনি কৰা যে সম্ভৱ সেই কথা আছিল তেওঁৰ গ্ৰন্থসমূহৰ এক মূল উপজীৱ্য। 

## জন্ম আৰু বংশ পৰিচয়
২৪ নৱেম্বৰ, ১৮৮৮ চনত তেখেতৰ জন্ম হয়। পিতৃৰ নাম জেমছ কাৰ্নেগী আৰু মাতৃৰ নাম আমাণ্ডা এলিজাবেথ হাৰ বিচ্চন (১৮৫৮-১৯৩৯)।

## শিক্ষা
তেখেতে ১৯০৬ চনত হাইস্কুলীয়া শিক্ষা শেষ কৰে। স্নাতক ডিগ্ৰী লাভ কৰে warrensburgৰ state teacher collegeৰ পৰা ১৯০৮ চনত। 

## চাকৰি জীৱন
কাৰ্নেগীয়ে প্ৰথম চাকৰি হিচাপে খেতিয়কসকলক পঢ়াইছিল আৰু তাৰ পাছতে তেওঁ আমেৰিকাৰ Armour and company (meat packing industry)ত কাম কৰিছিল। 

## সাহিত্যৰাজি
* ১৯১৫: আৰ্ট অৱ পাব্লিক স্পীকিং,জোচেফ বাৰ্গ এচেনৱেইনৰ সৈতে। 
* ১৯২০: Public Speaking:the standard course of the United Y.M.C.A Schools
* ১৯২৬: ৰাজহুৱা ভাষী: ব্যৱসায়ী সকলৰ বাবে এক ব্যৱহাৰিক পাঠ্যক্ৰম। পৰৱৰ্তী সংস্কৰণ আৰু আপডেটসমূহে কিতাপখনৰ নাম কেইবাবাৰো সলনি কৰে: ৰাজহুৱা ভাষী আৰু প্ৰভাৱিত কৰা পুৰুষৰ ব্যৱসায় (১৯৩৭ সংশোধিত), ৰাজহুৱা ভাষী (১৯৫৬) আৰু সফলতাৰ বাবে ৰাজহুৱা ভাৱে কোৱা কেনেকৈ আত্মবিশ্বাস বিকাশ কৰিব আৰু মানুহক প্ৰভাৱিত কৰিব পাৰি। 
* ১৯৩২: Lincoln the Unknown
* ১৯৩৪: লিটল নোওন ফেক্টছ এবাউট ৱেল নোওন পিপল
* ১৯৩৬: হাও টু ৱিন ফ্ৰেণ্ডছ এণ্ড ইনফ্লুৱেঞ্চ পিপল
* ১৯৩৭: ফাইভ মিনিটছ বায়োগ্ৰাফীজ
* ১৯৪৪: Dale Carnegie's Biographical round-up
* ১৯৪৮: How to stop worrying and start Living
*১৯৫৬: Public Speaking: a Practical Course for Business Men. Later editions and updates changed the name of the book several times: Public Speaking and Influencing Men in Business (1937 revised), How to Develop Self-Confidence and Influence People by Public Speaking (1956) আৰু Public Speaking for Success (2005).
* ১৯৫৯: Carnegie's Scrapbook:a Treasury of the Wisdom of Ages, ডৰথী কাৰ্নেগীৰ দ্বাৰা সম্পাদিত ডেল কাৰ্নেগীৰ লিখনিৰ এটা বাছনি।
* ১৯৬২: The Quick and easy way to effective Speaking

## তথ্যসূত্ৰ

## অধিক জানিবলৈ
* "Carnegie", as opposed to Andrew Carnegie, whose name is supposed to stress the second-syllable. Random House Webster's Unabridged Dictionary. 
* "Books by Dale Carnegie (Author of How to Win Friends and Influence People)". www.goodreads.com. Retrieved March 24, 2021. 
* "Dale Carnegie, American author and lecturer". Encyclopedia Britannica. Retrieved August 19, 2019.

শ্ৰেণী:আমেৰিকান লেখক
যোগীৰাজ বসু

**যোগীৰাজ বসু** () হৈছে এগৰাকী সংস্কৃত পণ্ডিত। তেওঁ ১৯৩৪ চনত কলিকতা বিশ্ববিদ্যালয়ৰ পৰা কলা বিভাগৰ সকলো‌ বিষয়ৰ ভিতৰত সৰ্বাধিক নম্বৰৰ সৈতে আৰু তিনিটাকৈ সোণৰ পদকসহ সংস্কৃতৰ বেদান্ত শাখাত এম.এ উপাধি লাভ কৰে। ১৯৬৭ চনত যাদৱপুৰ বিশ্ববিদ্যালয়ত, ১৯৬৯ চনত এলাহাবাদৰ গংগাৰাম ঝা গৱেষণা কেন্দ্ৰত সংস্কৃত বিষয়ত বক্তৃতা প্ৰদান কৰিছিল। ১৯৭০চনত ইউৰোপলৈ যায় আৰু পশ্চিম জাৰ্মানীৰ গোৱেটিংগেন, ইংলেণ্ডৰ অক্সফʼৰ্ড আৰু ফ্ৰান্সৰ চৰ্বন বিশ্ববিদ্যালয়ত প্ৰাচীন ভাৰতীয় সংস্কৃতি সম্বন্ধে বক্তৃতা দিয়ে। ক্ৰমে, ১৯৭১ চনত বিশ্বভাৰতীৰ আমন্ত্ৰণ ক্ৰমে সেই বিশ্ববিদ্যালয়ত "দেৱেন্দ্ৰনাথ ঠাকুৰ সোঁৱৰণী বক্তৃতা"প্ৰদান কৰিছিল। ১৯৬৩ চনত অসম সাহিত্য সভাৰ তেজপুৰ অধিৱেশনত আলোচনা চক্ৰৰ সভাপতি হিচাপে নিৰ্বাচিত হৈছিল। 

## জন্ম আৰু বংশ পৰিচয়
যোগীৰাজ বসুৰ জন্ম হয় ১৯১১চনৰ ২৯ ডিচেম্বৰত ডিব্ৰুগড়ত। পিতৃৰ নাম কালীপ্ৰসন্ন আৰু মাতৃৰ নাম সৰোজিনী।

## শিক্ষা
*১৯২৮চনত ডিব্ৰুগড় জৰ্জ ইনষ্টিটিউছন হাইস্কুলৰ পৰা অসমৰ ভিতৰত দ্বাদশ স্থান অধিকাৰ কৰি প্ৰৱেশিকা পৰীক্ষাত উত্তীৰ্ণ হয়।
*১৯৩০চনত সংস্কৃতত প্ৰথম বি.এ পৰীক্ষাত উত্তীৰ্ণ হয়।
*১৯৩৪চনত কলিকতা বিশ্ববিদ্যালয়ৰ পৰা সংস্কৃতৰ বেদান্ত শাখাত এম.এ উপাধি লাভ কৰে।
*১৯৩৬চনত সংস্কৃতৰ বেদ শাখাত এম.এ উপাধি লাভ কৰে।
*১৯৩৯চনত ইংৰাজীৰ সাহিত্য শাখাত দ্বিতীয় স্থান সহ এম.এ উপাধি লাভ কৰে।
*১৯৬৬চনত যাদৱপুৰ বিশ্ববিদ্যালয়ৰ পৰা সংস্কৃতত পি.এইচ.ডি বিক্ৰী লাভ কৰে। 

## চাকৰি জীৱন
*১৯৩৪চনৰ পৰা ১৯৬৪চনলৈকে ডিব্ৰুগড় বিৰাজ ছাত্ৰাবাস টোলৰ অধ্যক্ষৰূপে নিযুক্তি লাভ কৰে।
একেসময়তে ডিব্ৰুগড় কলেজৰ প্ৰতিষ্ঠাপক অধ্যাপক ৰূপে নিযুক্তি লাভ কৰে।
*১৯৬৭চনত কটন কলেজত সংস্কৃত বিভাগৰ মুৰব্বী অধ্যাপক হিচাপে যোগদান কৰে আৰু ১৯৭৩চনত অৱসৰ গ্ৰহণ কৰে। 

## সৃষ্টিশীল গ্ৰন্থ
*জৰথুৰশত্ৰ (১৯৬৬, অসমীয়া আৰু বাংলা দুয়োটা ভাষাতে)
*বেদৰ পৰিচয় (১৯৭২, অসমীয়া আৰু বাংলা দুয়োটা ভাষাতে) 
*বেদান্ত দৰ্শন আৰু বৈষ্ণৱ ধৰ্ম (১৯৭৮)
*উপনিষদেৰ ভাৱাদৰ্শ ও সাধনা (বাংলা)
*India in the Age of Brahmaputra (১৯৮৯)
*Stduies in Vedic Culture (১৭৪,৪৮৩) 

## তথ্যসূত্ৰ

শ্ৰেণী:ভাৰতীয় সাহিত্যিক